ИнтерФУТБОЛ :: Игнатий НЕСТЕРОВ: «Яна битта ўйиндан кейин термадан кетсам керак»\nИгнатий НЕСТЕРОВ: «Яна битта ўйиндан кейин термадан кетсам керак»\nБАА яшил майдонларида ўтаётган Осиё кубоги-2019 якуни сари яқинлашмоқда. Яна битта учрашувдан сўнг мусобақа тарих саҳифаларидан жой олади. Илк бор 24та терма жамоа иштирок этган қитъа чемпионати кутилмаган натижалари билан эсда қоладиган бўлди. Турнир олдидан ким ҳам ўйлабди дейсиз Қатар термасининг финалга қадар етиб келишини?! Ушбу мамлакатнинг оптимистик руҳдаги камсонли ишқибозларигина ўз жамоалари финалда ўйнашини тахмин ёки ният қилишган. Улар орасида Қатар номидан ЖЧ-2022 элчиси бўлган ва бир неча йилдан бери ушбу мамлакатда тўп суриб келаётган Хави ҳам бор эди. Ҳа, айнан испаниялик юлдуз финалда Япония ва Қатар ўзаро тўқнаш келади, деган тахминни илгари сурганди. Хави ҳатто ярим финалнинг битта жуфтлигини ҳам аниқ топди - Япония - Эрон! Иккинчи жуфтликда эса Австралия ва Қатар ўйнайди, дея башорат қилганди. Агар финалда қатарликлар ғалаба қозонишса, у ҳолда Хавига «испаниялик саккизоёқ» таърифини берсак бўлади, назаримда.\nЎз ўрнида, ушбу Осиё кубоги Ўзбекистон терма жамоаси учун ҳам ўзига хос воқеликлар билан ёдда қоладиган бўлди. Мусобақада Эктор Купер бошчилигида иштирок этган жамоамизнинг нимчорак финалдан сўнг аламли тарзда уйга қайтганидан хабарингиз бор, албатта. Футболчиларимиз Австралияга қарши кечган тўртта бўлимдан иборат драматик учрашув якунида пенальтилар сериясида имкониятни бой беришди. Ўша оқшом «Локомотив» футболчилари катта саҳнага чиққан лотереялар баҳсида омад яна биздан юз ўгирди. Ислом Тўхтахўжаев ва эндиликда собиқ «темирйўлчи»га айланган Марат Бикмаев 11 метрли нуқтадан зарба йўллашда адашишди. Игнатий Нестеров эса рақиб жамоанинг иккинчи зарбасини бартараф этиб, термамизга яхшигина имконият ва устунлик тақдим этганди. Афсуски, бу имкониятдан футболчиларимиз фойдалана олишмади. Иккинчи бор пенальтилар сериясида омадсизликка учраган Марат энди «нуқта»га ўйлаб яқинлашса керак. Эсингиздами, 2004 йилги Осиё чемпионатида ҳам айнан Бикмаев пенальтилар сериясида ноаниқ зарба йўллаганди. Хуллас, биз учун анча ижобий якунланиши мумкин бўлган Осиё кубогида ҳатто саккизликка ҳам кира олмадик. Ваҳоланки, мусобақа «сеткаси» биз учун жуда қулай келганди.\nТерма жамоамиз сафида қитъа чемпионатида энг ёрқин ўйин намо-йиш этганлардан бири - Игнатий Нестеров мусобақа якунланиши билан Саудия Арабистонининг «Ухуд» клуби билан шартнома имзолади. Эътибор беринг, киперимиз 35 ёшида илк бор легионерлик мақомига эришди. Ҳозирча у янги клуби сафида дебют қилгани йўқ. Унинг жамоаси миллий чемпионатда «Ал-Наср» уйида меҳмон бўлиб, йирик (0:4) ҳисобда мағлубиятга учради. Нестеров бу ўйин қайдномасига киритилмади. Маълумот учун, Саудия Арабистони чемпионатида «Уҳуд» 17-турдан кейин энг сўнгги поғонада бормоқда. Ушбу мавсум 6 очко тўплаган клубнинг тўплар нисбати қониқарли эмас - 9-36. 2014 йилдан буён «Локомотив» шарафини ҳимоя қилиб келган ва ушбу клуб таркибида кетма-кет уч бор Ўзбекистон чемпионлигини нишонлаган Игнатийга янги жамоасида омад тилаймиз. У 4 йиллик фаолияти давомида «Локомотив» либосида жами 160та расмий ўйинда (14 433 дақиқа) майдонга тушган. Дарвоқе, Нестеров жами 5та Осиё кубогида қатнашган қитъамизнинг ягона футболчиси ҳисобланади. Бунгача киперимиз 2004, 2007, 2011 ва 2015 йиллардаги қитъа биринчиликларида ўйнаган. Игнат билан суҳбатимиз айнан мана шу мавзудан бошланди.\n- Игнатий, Уммонга қарши кечган гуруҳ босқичининг илк ўйинидан сўнг расман бешта Осиё кубогида майдонга тушган футболчига айландингиз. Қитъада ягона бўлиш ҳисси бошқача таъсир ўтказаётган бўлса керак?\n- Биласизми, агар термамиз Осиё кубогида имкон қадар узоқроққа етиб борганида, сиз айтаётган туйғу ҳақиқатан ҳам жуда тотли бўларди. Афсуски, Австралия билан бўлиб ўтган пенальтилар сериясидаги мағлубият бу рекорд натижага соя солмоқда. Шундай бўлса-да, бу статистик маълумот, Осиё рекорди ва бундан ўзим ҳамда мен билан ўтган бешта қитъа чемпионатларида елкама-елка тўп сурган дўстларим учун хурсандман. Бу бизнинг умумий эришган ютуғимиз, десам тўғрироқ бўлса керак.\n- Келинг, яна ўша биринчи ўйин-ни эсга олсак. Уммонга қарши баҳс биз ва рақиб жамоа учун финалдек ўтди. Бу ўйинда очко йўқотишимиз ҳам мумкин эди. Тўғрими?\n- Финалдек ўтди, деган гапингизга қўшиламан. Ўша ўйинда ғалаба қозонган жамоа гуруҳдан чиқиш масаласини деярли 90 фоизга ҳал қиларди. Чунки назарий жиҳатдан олиб қараганда, жуда кўпчилик Ўзбекистон ва Уммон терма жамоаларига иккинчи йўлланма учун даъвогар сифатида қараганди. Япония эса гуруҳ фаворити эди. Шу жиҳатдан ҳам бу ўйин кутилганидек кескин руҳда ўтди. Уммоннинг ҳужумлари анча шиддатли тус олди. Яхшигина тер тўкишимизга тўғри келди. Кейин барибир, мусобақанинг илк ўйини бўлгани сабабли ҳам жамоалар бироз эҳтиёткорлик билан ҳаракат қилишди. Ҳаммаси биз учун хайрли якунланди ва қийин кечган учрашувда муҳим уч очкони қўлга киритдик.\n- Туркманистон билан ўйинда осон ғалабага эришдик. Лекин учрашув олдидан бироз ҳадик ҳам йўқ эмасди. Шу фикрга қўшиласизми?\n- Марказий Осиё дербиси бўлгани учун ҳам бу ўйинда ҳар қандай натижа қайд этилиши мумкин эди. Қолаверса, Туркманистон биринчи турда Японияни қийин аҳволга солиб қўйганди. Кучли жамоа дарвозасини икки бор ишғол қилган туркманларнинг бизга қарши ўйинда ҳам қаҳрамонлик кўрсатишларини кўпчилик кутган, тахмин қилганди. Лекин ўйинда барибир, футболчиларнинг тажриба ҳамда маҳорати ўз сўзини айтди ва биз йирик ҳисобда ғалаба қозондик. Балки Туркманистон жамоаси Японияга қарши баҳсда катта куч сарфлаб қўйгандир?! Бу ҳам мағлубиятнинг бир омили бўлса керак.\n- Япония билан учрашув гуруҳ ғолиби номини аниқлаб бериши билан аҳамиятли эди. Афсуски, дуранг ҳам бизни қаноатлантирадиган ўйинда ютқаздик. Ўша учрашувга қандай таъриф берган бўлардингиз?\n- Иккала жамоа ҳам гуруҳдан чиқиш вазифасини муддатидан аввал бажариб бўлганди. Шунинг учун ҳам футболчилар бу ўйинда босимсиз ҳаракат қилишди. Иккала жамоа мураббийлари ҳам асосий таркибнинг бир неча футболчилари хизматларидан фойдаланмаслик маъқул кўришди. Афсуски, ўйиндаги ҳисобни очган бўлсак-да, якунда ғалаба ёки дурангни сақлаб қолиш насиб этмади. Кўпчилик бизни дуранг ҳам қониқтирарди, ҳисобни ушлаб қолиш учун ўйнасак бўларди, деган фикрларни билдирди. Лекин унутмаслик керакки, Япония ҳимояда ўйнайдиган жамоа эмас.\n- Осиё кубогидаги сўнгги ўйинимиз Австралияга қарши кечди ва аламли якун бўлди...\n- Биз бу баҳсга яхши тайёргарлик кўргандик. Таркибдаги барча футболчиларнинг кайфияти аъло даражада эди. «Плей-офф»да ютқазган жамоа мусобақани тарк этиши боис, жамоа-ларда эҳтиёткорлик ҳам бор эди. Австралия кучли жамоа, бунга ҳеч қандай шак-шубҳа йўқ. Қатар-2011нинг ярим финалида бу жамоадан қабул қилиб олинган мағлубиятни шахсан мен аллақачон эсдан чиқариб юборгандим. Лекин барибир, ўша ёқимсиз хотира хаёлимизнинг бир четида турганди ва биз ўша мағлубият учун муносиб реванш олишни мақсад қилгандик. Аслида футболда хотиралар билан яшамасдан, олдинга интилиш зарур. Мақсадимиз кўп гол уриш эмас, ҳар қандай ҳисобда бўлса ҳам ғалаба қозониб, ке-йинги босқичга йўл олиш эди. Афсуски, пенальтилар сериясида омадимиз келмади. Дарвозани яхши қўриқлаганим замирида шерикларимнинг меҳнати мужассам. Улар менга ёрдам беришди. Ҳар қандай ҳолатда ҳам австралияликларга қарши муносиб ўйин намойиш этдик, деб ўйлайман. Айрим футболчиларимизга бундай кучли рақибга қарши баҳсда бироз тажриба етишмади. Ҳеч нимага қарамай, биз характер намойиш этдик. Яна бир бор афсус, бундай якун бўлишини кутмагандик. Менимча, Тошкентда яна битта хайрлашув ўйинини ўтказаман ва кейин терма жамоадан кетсам керак. Фурсатдан фойдаланиб, БААга келиб, бизни қўллаб-қувватлаган барчага, Ўзбекистонда телевизор қаршисида ўйинларимизни томоша қилган ҳамюртларимизга раҳмат айтаман. Менга ишонч бағишлаган оила аъзоларимга миннатдорчилик билдираман.\n- БАА яшил майдонлари сиз учун бегона эмасди...\n- Ҳа, 2003 йили БАА U-20 жаҳон чемпионатига мезбонлик қилганди. Ўшанда Ўзбекистон ўз тарихида илк бор ушбу мундиалда иштирок этганди. Ўша таркибда мендан ташқари ҳозирги Осиё кубогида иштирок этган Марат Бикмаев ҳам бўлган. Гуруҳ босқичида Аргентина, Мали ва Испания терма жамоаларига қарши тенгма-тенг ўйин намо-йиш этгандик. Ҳамон эсимда, гуруҳ ўйинларининг ҳаммаси «Шаржа» стадионида бўлиб ўтганди.\n- Осиё кубогидаги ишончли ўйинларингиз сабаб сизни ўз таркибида кўриш истагини бир нечта хориж клублари билдирди ва якунда Саудия Арабистони жамоасидан тушган таклифни қабул қилдингиз. Умуман, бу трансфер қандай амалга ошди?\n- Агентлар томонидан Саудия клубидан таклиф бўлаётганини айтишди. Таклифни ўрганиб чиқиб, унга розилик бердим. Ҳар бир футболчи легионер сифатида ўзини синаб кўришни истайди. Аслида, легионер мақомида бундан бир неча йил олдин ўйнашим керак бўлган. Лекин ўшанда ўзимга боғлиқ бўлмаган факторлар сабаб трансферлар амалга ошмай қолганди. «Ҳечдан кўра кеч», деган мақолга риоя қилган ҳолатда «Уҳуд» билан шартнома имзоладим. Осиё кубогидаги иштирокимиз якунланганидан сўнг келишувга эришдик. Ҳа, янги жамоамнинг чемпионатдаги ишлари юришмаяпти. Шундай паллада ўз ўйинларим билан клубга ёрдам беришга астойдил ҳаракат қиламан.\nИгнатий Нестеровга оид статистик маълумотлар:\nНестеров бешта Осиё кубогида иштирок этган қитъамизнинг ягона футболчиси ҳисобланади. Шу билан бирга, у Ўзбекистон рекордини ҳам такрорлади. Гап шундаки, ОКда терма жамоамиз сафида энг кўп ўйин ўтказган футболчи Темур Кападзе саналарди. Унинг ҳисобида 17та ўйин бор эди. Нестеров Австралияга қарши кечган учрашувда қитъа кубогидаги 17-ўйинида майдонга тушди. Одил Аҳмедов ва Анзур Исмоилов ҳисобида 13тадан ўйин бор. Қуйида Осиё кубокларида Ўзбекис-тон терма жамоаси таркибида энг кўп майдонга тушган футболчилар номи келтирилган:\nТемур Кападзе, Игнатий Нестеров - 17тадан ўйин\nШунингдек, Нестеров Осиё кубогининг гуруҳ босқичида энг кўп «сейв» амалга оширган дарвозабонлар рўйхатига ҳам киритилди:\nАмир Шафи (Иордания) - 15та «сейв»\nМамед Оразмуҳаммедов (Туркманистон), Майкл Фалкесгаард (Филиппин) - 14та\nИгнатий Нестеров (Ўзбекистон) - 12та\nМаҳди Ҳалил (Ливан) - 10та\nФайз Ал-Рушайди (Уммон), Мэттью Райан (Австралия) - 9та\nҚутман Кадирбеков (Қирғизистон), Сиварак Тедсунгноэн (Таиланд), Рами Ҳамада (Фалас-тин) - 8та\nИгнатий Нестеровнинг миллий чемпионатимиздаги статистикаси:\n2001 - «Динамо»; 24та ўйин\n2002-2009 - «Пахтакор»; 192та ўйин\n2010-2013 - «Бунёдкор»; 137 ўйин\n2014-2018 - «Локомотив»; 160 ўйин\n2002-2019 - Ўзбекистон миллий терма жамоаси; 106 ўйин\nАйтганча, Игнатий Нестеров янги клуби "Уҳуд" таркибида Саудия Арабистони чемпионатининг 18-туридан ўрин олган "Ал-Иттифоқ"қа қарши ўйинда дебют қилди. Нестеровнинг дебюти омадли келиб, "Уҳуд" жамоаси мазкур ўйинда 2:1 ҳисобида ғалаба қозонди. Ҳамюртимиз учрашувда тўлиқ 90 дақиқа ҳаракат қилди.


Фармацевтика институтида контракт 14 миллион сўм бўлиши мумкин\nФармацевтика институти ўзини-ўзи молиялаш тизимига ўтиши муносабати билан йиллик контракт тўлови 14 миллион сўм бўлиши мумкин.\nТОШКЕНТ, 19 июн - Sputnik. Ушбу ўқув йилида Тошкент фармацевтика институтида контракт тўлови 14 миллион сўм бўлиши мумкин, деб хабар қилмоқда институт.\n"Тошкент фармацевтика институти ҳам 2020/2021 ўқув йилидан бошлаб, тўлов-контракт асосида қабул қилинган талабалар учун тўлов-контракт қиймати миқдорларини бир талабани бир йиллик ўқитиш харажатларидан келиб чиқган холда белгилашни режалаштирилмокда", - дейилган хабарда.\nМаълум қилинишича, карантин сабаб тўлов-контракт миқдори камайтирилган ва тахминий 14 миллион сўм миқдорида бўлади.\n"Реал харажатлар ҳисобга олинса 14 миллион сўмдан анчагина кўп бўлади", - дейилган хабарда.\nХабарда шунингдек, ўзини ўзи молиялаштириш тизимига ўтган олий таълим муассасасида тўлов-контракт маблағларини тўлаш муддати хам томонларнинг ўзаро келишув билан шартнома асосида белгиланиши айтиб ўтилган.\nЎзбекистон таниқли композиторидан айрилди\nЕтук композиторнинг энг сўнгги иши бир неча ой олдин шов-шувли премьераси бўлиб ўтган "101" киноасари эди.\nТОШКЕНТ, 8 авг - Sputnik. Таниқли композитор ва дирижёр, Ўзбекистонда хизмат кўрсатган санъат арбоби, "Ўзбеккино" миллий агентлиги Бадиий кенгаши аъзоси Анвар Эргашев 66 ёшида вафот этди.\nАнвар Эргашев Миллий симфоник оркестри бош дирижёри ва Алишер Навоий номидаги Давлат Академик театри бадиий раҳбари лавозимларида фаолият юритган.\n50 дан ортиқ бадиий ва мусиқий фильмлар, спектакллар бастакори, кўплаб қўшиқ ҳамда мусиқалар муаллифи. Унинг кинодаги ишлари сирасига "Бомба", "Шариф ва Маъриф", "Осмондаги болалар","“Аланга ичидаги фаришта", "Оқ бино оқшомлари", "Уч қирол жанги", "Ойи" фильмлари киради.\nЕтук композиторнинг сўнгги иши бир неча ой олдин премьераси бўлиб ўтган "101" киноасари эди.\nБССТ Туркманистонда COVID-19ни аниқлаш учун мустақил тест ўтказади - Бердимуҳаммедов рози\n17:32 08.08.2020 (Янгиланган 19:22 08.08.2020)\nТашкилот вакиллари баёнотига кўра, Туркманистонда пневмония касаллиги билан боғлиқ ҳолатларни қайта текшириш зарур\nТОШКЕНТ, 8 авг — Sputnik. Туркманистон президенти Гурбангули Бердимуҳамедов Бутунжаҳон соғлиқни сақлаш ташкилотига янги турдаги COVID-19 коронавируси бор-йўқлигини аниқлаш учун саралаш методи билан тест ўтказишга розилик берди, деб хабар қилди БССТ Европа минтақавий бюроси директори Ханс Клюге.\nТуркманистонда коронавирус борми? ЖССТ миссиясининг сафари якунланди\n"Бугун мен ва (БССТ бош директори ) Тедрос Адханом Гебрейесус Туркманистон президенти билан мамлакатдаги COVID-19 билан боғлиқ вазият юзасидан учрашув ўтказдик. БССТ COVID-19сиз кечаётган пневмония ҳолатлари кўпайиб бораётганидан ташвишдалигини билдирди ва ташкилот ходимлари мамлакатда COVID-19 бор-йўқлигини аниқлаш учун мустақил равишда таҳлилларни йиғиб, уларни БССТнинг референт лабораторияларига юбориш таклифи билдирилди. Президент рози бўлди", - деб ёзган Клюге Facebookдаги саҳифасида.\nЭслатиб ўтамиз, сал олдин Туркманистон президенти, БССТ билан ўтказилган онлайн-музокаралар давомида коронавирус геномини ўрганиш бўйича БССТнинг махсус дастурини тайёрлаш таклифини билдиргани ҳақида хабар қилинган эди. Бердимуҳамедовнинг сўзларига кўра, COVID-19га доир қатор ўз ечимини топмаган масалалар мавжуд, хусусан, унинг келиб чиқиши, тарқалиш йўллари ва мутация каби.\nҲукумат хабарига кўра, Туркманистонда янги турдаги коронавирус билан касалланиш ҳолатлари қайд этилмаган. Шунга қарамай, мамлакатда ниқоб режими ва сервис, савдо ҳамда странспорт соҳасидаги фаолият турларига қатор чекловлар жорий этилган.


Саҳар туришда қандай ҳикмат бор? | Azon.uz - Ахборот-таҳлилий портал\n1431 13:30 30.12.2019\n- Нимага қўйлар доимий истеъмол ва қурбонлик мақсадида сўйилишига қарамай насли қирилиб кетмайди? Аксинча, кўпайгани кўпайган. Ваҳоланки, қўйлар йилига бир ёки икки марта биттадан баъзан иккитадан туғади. Лекин итлар сўйилмаса ҳам, бирдан ўнта болаласа ҳам кўпаймайди. Қўйлар каби сурув бўлиб кетмайди?\n- Тонгга яқин вақт энг баракатли вақтдир. Бу вақтда қўйлар ҳеч ухламайди. Доим уйғоқ бўлади. Итлар эса кечаси билан санғиб, айни шу вақтда ухлаб қолиб, ғафлатда бўлади. Қўйлар тонг барокатидан баҳраманд бўлишади. Итлар эса бу барокатдан бебаҳра қолишади. Шунинг учун қўйлар кўпайгани кўпайган. Бас! Ризқингиз кенг бўлишини хоҳласангиз, саҳарлари бедор бўлинг!\nСаҳар вақти деб бомдоддан олдинги вақтга айтилади. Ушбу фурсат Аллоҳга ночорликни изҳор қилиш ва истиғфорга машғул бўлиш фурсатидир. Сиз ҳам ушбу фурсатда Аллоҳдан авф ва мағфират ёлвориб сўранг!\nБу вақтнинг нечоғлиқ барокатли ва ғаниматлигини баён қилиб, биз азизларга бобокалонларимиздан Шайх Сулаймон Боқирғоний қуддисса сирруҳу ҳазратларининг “Саҳар вақти бўлғонда” номли шеърини тақдим қилишни маъқул билдим.\nСаҳар вақти бўлғонда\nНа ҳуш тотлиғ Ҳақ ёди, саҳар вақти бўлғонда,\nБолдин сучук ҳавоми, саҳар вақти бўлғонда.\nБўлса кўнгида хатар, санга қилғай Ҳақ назар,\nТавба қилғил беҳабар, саҳар вақти бўлғонда.\nУмринг ўтти йўқ ҳосил, нега ётурсан ғофил,\nАгар мардсан бўл ҳозир, саҳар вақти бўлғонда.\nОшиқ саҳар турарлар, тани жон қилурлар,\nИшқ ўтиға куёрлар, саҳар вақти бўлғонда.\nИймон маъмин ёндир сан, руҳинг сувга қондир сан,\nМунглуғ зорин олғин сан, саҳар вақти бўлғонда.\nСаҳар вақтидир соат, турғонға бўлғай роҳат,\nОчилур давлат-соадат, саҳар вақти бўлғонда.\nҲар дам куяр бу жоним, қуллиқсиз йўқ дармоним,\nҲақ зикридир дармоним, саҳар вақти бўлғонда.\nҲар ким тиласа дийдор, ошиқ бўлиб юрар зор,\nЁдин айтиюр бедор, саҳар вақти бўлғонда.\nҚул Сулаймон соати, заррача йўқ тоати,\nЗикри жоннинг роҳати, саҳар вақти бўлғонда!.\nНодирхон Равшанхон ўғли,\nИштихон туманидаги “Муҳожирлар”жоме масжиди имом-ноиби\nМахсус уйқу саҳарлик намоз Жалолиддин Румий қўй ит\n433 21:00 07.04.2020\n154 20:30 07.04.2020\n1099 19:53 07.04.2020\n162 19:30 07.04.2020\n538 19:00 07.04.2020\n220 18:30 07.04.2020


97. Қадр сураси. - Musulmonlar\nЯхшилиги чексиз, езгулик ва неъмат улашувчи – Аллоҳ номи билан.\nАлбатта, Биз у (Қуръон)ни Қадр кечаси туширдик.\nҚадр кечаси нима еканини қаердан билардинг?\nҚадр кечаси минг ойдан яхшидир.\nУ кечада Раббининг изни билан фаришталар ҳар бир иш юзасидан руҳ (олган буйруғи) билан тушади.\nУ – то тонг отгунича тинчлик-омонлик (кечасидир).\n Қадр сураси, Маккада нозил бўлган, 5 оятдан иборат, тушиш тартиби 25, ёзилиш тартиби 97.\n Бу оят Қуръонни нозил бўлиши Қадр кечасида бошланганини билдиради.\n Қуръоннинг илк оятларини тушиши ўша кечада бошлангани учун, бу кеча минг ойдан яхши ва қадрли бўлди. Демак, қайси бир инсоннинг ҳаётига ҳам Қуръон оятлари ҳидоят ва тавбага сабаб бўлиб кирса, ўша кун у инсоннинг барча ҳаётига бадал бўлишга арзийдиган, энг яхши ва энг қадрли кун бўлади. Чунки, Қадр кечаси минг ойдан яхши бўлгани учун Қуръон у кечада тушмади, аксинча, Қуръон тушиши бошлангани учун у кеча қадрли ва муборак кеча бўлди.\n Қадр кечаси Духон 46/1-6 оятларда батафсил баён қилинган. Фажр сурасининг аввалидаги оятлар ҳам айнан Рамазон ойининг охирги ўнта кечасига ва Қадр кечасига ишорат қилаётган бўлиши мумкин. Ўша кечада малакларга вазифа тақсимоти ўтказилади ва уларнинг ҳар бири Аллоҳдан буйруқ олиб, вазифа ерига бориш учун Аршдан айрилади. Шу боис, Расулуллоҳга ҳам ваҳий келиш ўша кечаси бошланган. Руҳ Қуръони Каримда 20 жойда келтирилган бўлиб, жуда ҳам кенг қамровли маълумотларни ифодалайди. Бу сурадаги руҳ буйруқ калимаси билан бирга келтирилган. Бу оят билан Шўро сурасининг 52- оятини биргаликда ўқийдиган бўлсак, бу оятдаги руҳ Аллоҳнинг амри, яъни ваҳий экани ўртага чиқади.\nАллоҳнинг амри бўлган руҳнинг бир қисми Аллоҳ нозил қилган китоблардир (Наҳл 16/2).\n Бу жумла накра исм билан бошлангани сабабли, бу ҳолат фақатгина Макка ёки Мадина билан хосланмаган, балки ер юзининг қайси жойида бўлишидан қатий назар, у кеча ҳар ерда тинчлик-саломатлик кечаси бўлган. Агар маърифа исм билан келтирилганида ёки Макка ё Мадинада тонг ери оқаргунча деб келтирилганида, дунёнинг бошқа ерларидаги давлатларда Қадр кечалар назарда тутилмаган ва фарқли вақтларда тун бошланиб умуман фарқли вақтларда тонг оқарадиган жойларга алоқасиз бўлиб қолган бўлар эди.\nИзоҳ Қадр Қуръон Оят Таржима Тафсир


Ражаббой Аҳмадзода томонидан фуқаролар қабули ӯтказилди\n26 апрел куни Суғд вилояти Раиси Ражаббой Аҳмадзода аҳолининг яшаш тарзи билан танишиш, дала ишларининг бориши ва турли иншоотларнинг қурилиш жараёни билан танишиш мақсадида Деваштич ноҳиясида иш сафарида бӯлди.\nШу куни иш сафари аввалида ноҳия давлат ҳокимияти ижроия органининг мажлислар залида вилоят Раиси Ражаббой Аҳмадзода томонидан фуқаролар қабули бӯлди. Фуқаролар қабулида қатнашган қирқ саккиз киши вилоят Раҳбарига ердаги ҳиссаси, яшаш манзили, суғориш ва ичимлик суви таъминоти, халқ ҳунармандчилиги тараққиёти, маориф ва соғлиқни сақлаш соҳалари юзасидан мурожаат қилишди.\nРажаббой Аҳмадзода фуқаролар мурожаатини таҳлил қилиб, ҳар бир мурожаат ва мавжуд муаммолар ечими ӯз вақтида ҳал этилиши учун тегишли органлар томонидан чоралар кӯрилишини топширди.\nДеваштич ноҳияси давлат ҳокимияти ижроия органининг бӯлим бошлиқлари ва масъул шахсларига аҳолининг ижтимоий муаммоларини ҳал этиш учун зарур тадбирлар белгилаш тӯғрисида кӯрсатмалар берди.\nШуни эслатиб ӯтиш жоизки, фуқаролар қабули Тинчлик ва миллий бирлик асосчиси-Миллат пешвоси, Тожикистон Жумҳурияти Президенти муҳтарам Эмомали Раҳмоннинг фуқаролар мурожаатини тинглаш ва мавжуд муаммолар ҳал этиш тӯғрисидаги кӯрсатма ва топшириқларини бажариш мақсадида амалга оширилмоқда. Бундан олдинроқ вилоят Раиси Ражаббой Аҳмадзода иштирокида Панжакент шаҳар ва Мастчоҳ ҳамда Ашт ноҳияларида фуқаролар қабули ӯтказилган эди.\nЗамонавий спорт зали очилди


Суперлига ва Про-лига клублари медиа ҳамда маркетинг ходимлари учун семинар бўлиб ўтди\nБугун Ўзбекистон Профессионал футбол лигаси томонидан Суперлига ҳамда Про-лига иштирокчи клублари медиа ва маркетинг бўлимлари вакиллари учун махсус семинар ташкил этилди.\nАйни пайтда мамлакат чемпионати ҳамда кубоги беллашувлари натижалари ва ўйин атрофидаги воқеалар ҳақида батафсил маълумот бериш, ишқибозларни севимли жамоалари ҳаётига оид янгиликлардан ҳамиша тезкорлик билан бохабар этиб боришда клублар матбуот хизматларининг ўрни беқиёс, албатта. Қолаверса, клубнинг ҳомий ҳамда ҳамкор ташкилотлар билан яқиндан алоқаларни йўлга қўйиши, рекламалар орқали маблағ ишлаб топишида эса маркетинг бўлими вакиллари хизматини алоҳида қайд этиш лозим. Мазкур икки йўналиш ҳар бир клуб фаолиятида жуда муҳим ўрин тутади. Зеро клуб имиджини шакллантиришда ушбу икки бўлим ўзаро чамбарчас боғлиқ тарзда иш олиб боради.\nХабарингиз бор, ЎФА 2022 йилги U23 Осиё кубогини Ўзбекистонда қабул қилиш бўйича ОФКга сўровнома юборган эди. ЎФА мутахассислари мазкур чемпионатни мамлакатимизда ўтказиш бўйича тендер жараёнига доир зарурий ҳужжатларни ОФК вакилларига тақдим этди ва кўплаб музокараларни олиб борди.\nМиллий жамоамиз мағлубиятга учради, Голбан бошланғич таркибда тушди\nФевраль ойига белгиланган ўқув-йиғин машғулотларини БААнинг Дубай шаҳрида ташкил этган Ўзбекистон миллий терма жамоаси навбатдаги ўртоқлик ўйинини Солигорскнинг “Шахтёр” клубига қарши ўтказиб, 0:3 ҳисобида имкониятни бой берди.\nИордания термасига қарши кечган учрашувдан фарқли равишда, миллий жамоамиз устози Вадим Абрамов таркибда айрим ўзгаришларни амалга ошириб, ихтиёридаги футболчиларни синовдан ўтказди.\nБош жамоа машғулотларида қатнашаётган “Навбаҳор” ҳимоячиси Игорь Голбан мазкур баҳсни бошланғич таркибда бошлаб, ўйин давомида ўрнини бошқа шеригига бўшатиб берди.\nЎз навбатида, “Шахтёр” таркибида наманганлик футболчи Шаҳзод Убайдуллаевнинг ҳам майдонда тўп сурганини таъкидлаш ўринли. У захирадан ўйинга қўшилди.\nЎзбекистон - "Шахтёр" (Солигорск) - 0:3 (0:1)\nЎзбекистон: 1.Ботирали Эргашев, 3.Ҳожиакбар Алижонов, 4.Фаррух Сайфиев, 5.Игорь Голбан, 7.Одил Ҳамробеков, 8.Нурилло Тўхтасинов, 13.Санжар Қодирқулов, 6.Ҳусниддин Ғофуров, 17.Ҳожимат Эркинов, 21.Миржаҳон Мираҳмадов, 23.Ҳусниддин Алиқулов.


Андижон ҳокими «долзарб 20 кунлик»ни эълон...\n07.10.2019 22:27 0 2835\nАндижон вилояти ҳокими Шуҳратбек Абдураҳмонов кеча, 6 октябрь куни куз-қиш мавсумига тайёргарлик кўриш учун долзарб 20 кунликни эълон қилган.\nҲоким шу масалада Шимолий кичик даҳада жойлашган кўп қаватли уйлар олдида йиғилиш ўтказган.\n— Тўғри, биз анча кеч қолдик, бироқ оз бўлса-да, ҳали вақт бор. Шу сабабли бугундан бошлаб вилоятда мавжуд кўп қаватли уйларни куз-қиш мавсумига тайёрлаш бўйича долзарб йигирма кунликни эълон қиламан. Ҳар бир бино-иншоотни синчиклаб текшириб чиқишингиз, уйма-уй юриб аҳолини қийнаётган муаммоларни аниқлаб, уни бартараф этиш бўйича таклифларни беришингиз керак. Ишчи гуруҳ ана шунинг учун тузилди. Халқ давлатдан, биз ишчилардан рози бўлиб яшаши керак, — деган вилоят раҳбари.\nМасалани ҳал қилиш учун вилоят ҳокимлигининг котибият мудирлари, уй-жой коммунал хизмат кўрсатиш бошқармаси, электр, газ, сув таъминоти корхоналари ҳамда бошқа коммунал ташкилотларнинг вакиллари, шаҳар ва туманлар ҳокимларининг ўринбосараларидан ишчи гуруҳ тузилган.\nШунингдек, йиғилишда банк, маҳалла, ширкатлар вакилларига айрим фуқаролар коммунал тўловлардан қарздорлигини ундириш, уйларнинг том ва фасад қисмларини таъмирлаш юзасидан ажратилган имтиёзли кредитларни давлатга қайтариш масалаларида учраётган муаммоларни бартараф қилиш борасида керакли кўрсатма ва топшириқлар ҳам берилган.\nАндижон куз-қиш мавсуми Шуҳратбек Абдураҳмонов\nҲуқуқ Кеча, 14:07\nКоронавирус 26/05, 13:56


“Эримга ёқмай қолдим”\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари “Эримга ёқмай қолдим”\t12:55, 25 август 2016\tТурмуш давомида аёлда шундай фикр пайдо бўлиши тез-тез учраб турадиган ҳолат. Аёл турмуш ўртоғи учун ўзини ёқимсиздек ҳис эта бошлайди. Бу катта муаммо.\nСабаби, Биринчидан, аёл табиатан ёқимли эканлигини ҳис этиб яшаши керак;\nИккинчидан, эри учун аёл ёқимсиз бўлиб қолган бўлса, демак оилада муносабатлар дарс кетмоқда;\nУчинчидан, ўзини ёқимсиз деб билган аёл ҳақиқатан ёқимли эканлигига ишонмай қолади;\nТўртинчидан, эрига ёқмаслигини билаётган аёл ўзини камситишни бошлайди ва эрининг кўзида янада пастроққа тушади;\nБешинчидан, "ёқимсиз" аёл эрининг кўплаб айбига кўзини юма бошлайди.\nҲақиқатан ҳам аёл ўз турмуш ўртоғига ёқимсиз бўлиб қоладими? Бунинг сабаби нима?\nВақт ўтиб, эркак ҳам аёл ҳам ўзгаради. Улар бир-бирига мос равишда ўзгариб борса, муаммо йўқ. Лекин, баъзида эр-хотин ҳар хил йўналишда ва турлича тезликда ўзгара бошлайди ёки умуман ўзгармай юраверади. Мана шу мутаносибликнинг бузилиши муносабатларда муаммолар келтириб чиқаради. Эркак бирданига хотинидан ўзгаришини талаб қилиб қолади. Унга бўлган эътирозлари кўпайиб қолади. Аёлининг жисмоний кўриниши, гапириши, ўзини тутиши, ҳиди, жинсий муносабатлардаги ўрни ва ҳоказолар ёқмай қолади. Ёки ундан ёмони, ҳеч қандай талаб эътирозсиз хотинидан секин-аста совушни бошлайди. Хотин барча айбни ўзига олиб ўзгаришга ҳаракат қила бошлайди, лекин негадур ўзгараётган бўлса ҳам, эрининг эътирозлари камаймаётган бўлади. Шунда у ўзини айбдордек ҳис этиб бошини эгиб эрини янада баландроққа кўтариб қўяди.\nЭркакнинг хотинидан ранжишига нима сабаб бўлиши мумкин?\nАсосийларида тўхталиб ўтамиз.\nБошқа аёлни севиб қолиши.\nАгар эркакнинг хотинидан ранжишига сабаб бу бўлса, у ҳолда бу оддий хиёнат бўлиб, хотинида ҳеч қандай айб йўқ. Қўлидан келса, эрини қайтариб олади, қўлидан келмаса, эрини йўқотади. Хиёнат туфайли эрига ёқмай қолган аёл қанча уринмасин эрининг четдаги "асал ойи" даврида унинг кўзига ёқимсиз бўлиб кўринаверади. Вақт ўтиши керак. Четдаги муносабатлардаги эҳтирос камайганида хотини курашишни бошласа бўлади.\nЎзбек аёли эрини меҳрини қозониш учун биринчи навбатда овқатни янада мазалироқ, тортни янада каттароқ қилишга ҳаракат қилади. Бу йўл мақсадга эришишга ёрдам бермайди. Қўшимча "қурол" сифатидагина қўлланилиши мумкин.\nБирон танишининг аёлига хавас билан қараши.\nБировларнинг хотинига хавас билан қарайдиган эркаклар кам эмас. Улар шу қадар бўш ва қўрқоқ бўладики, ўзи ундай аёлга ўйланишга маънавий, жисмоний ва психологик кучи етмайди, ёнидаги аёли шундай бўлиши учун имконият яратиб бермайди ва бировга хавас билан кифояланиб яшайди. Хотини у аёлга ўхшамаганлиги сабаб унга меҳр билан қарай олмайди. Бундай эркаклар хотини у учун ҳаракат қилишига, ўзгаришига арзимайди. Улар ҳалиги ёқимли аёлга муносиб бўлишга ҳаракат қилмайдилар-у, нега хотинидан юқори параметрларга эга бўлишини талаб қилади? Хотини қанчалик ўзгармасин, ҳаракат қилмасин, ўша қўшнини аёли ёқимли бўлиб кўзига кўринаверади, аёли ёқимсиз бўлиб, аёлида қўшимча камчиликлар топилаверади. Бундай эркак билан ўзгаришга ҳожат йўқ. Агар кучи етса, ўзи биринчи ўзгарсин, ана ундан кейин хотини унга муносиб бўлишини талаб қилсин. Эркак қандай бўлса, ёнидаги аёл айнан унга мос ва муносиб бўлади. Бундай эркак билан аёл ўзини қадрини кўтара олиши керак.\nЎзи ўзгариб аёлидан ҳам юксалишни кутиши.\nБу юқоридаги кўринишнинг аксидир. Бунда эркак маълум бир сабаб(молиявий, жисмоний ва бошқа)ларга кўра ижобий томонга ўзгарган бўлади. Бундай эркак ёнида ўзига мос аёл бўлишини истайди ва бунга ҳаққи бор. Агар аёл эри ҳақиқатан ижтимоий юксалганини ҳис этаётган бўлса, у ҳолда у ортда қолмай ўз устида ишлаши лозим. Эри кўп китоб ўқимоқдами, у ҳам адабиётга қизиқиши лозим. Эри жисмоний ҳолати яхшиладими, аёл ҳам ўз жисмоний кўринишига аҳамият бермоғи лозим. Эри катта учрашувларга бормоқдами, аёли ёнида муносиб кўринишда ва муомилада бўлиши даркор. Бундай оилалар юксалаверади, ундаги фарзандлар эса янги ижтимоий чўққиларни забт этадилар.\nАёли кескин равишда ўзига қарамай қолиши (вазни кескин ошиб, соч ва юзида аёллик иси қолмаслиги ва ҳоказолар).\nБир нечта фарзанд туққан аёл қизлик пайтидан фарқ қилиши ажаб эмас. Лекин 30-35 ёшида аёл 80кг бўлиб, юзини, сочларини парвариш қилмай қўйиб, товонлари қотиб кетиб юрса, ҳамма эркак ҳам бунга чидаши осон бўлмайди. Аёл 20 ёшида ҳам, 70 ёшида ҳам ўзига қараган бўлиши муҳим. Ўзини ёш кўрсатиш шарт эмас, лекин парвариш қилинганлиги билиниб туриши лозим. Кийимидан доимий тарзда фақат йўг ҳиди келиб турган аёл, ҳеч бир эркакка ёқимли кўринмайди. Аёлнинг ўзига қарашга вақти етмаётган бўлса, эридан ёрдам сўраши керак. Сўрай олмайдиган, ёрдамни ола билмаган аёл эрига ёқиши тобора қийинлашиб бораверади. Эрнинг кўзига столдаги торт, тоза идишлар, супурилган ховли эмас, аёлининг юзидаги доғлари, кийимининг кирлиги, сочидаги ёғ иси аниқроқ билинади.\nЭркак ўзидан ранжиб, аламини хотинидан олиши.\nБу ҳолат ҳам кўп учрайди. Бундай эркакнинг ўзига бўлган ишончи кам бўлади. У ўзидан ич-ичида нафратланади. Тайинли иш қилмайди, қўлидан ҳеч нарса келмайди. Мана шу каби эркаклар, ўзини ўзгартиришни ўрнига, хотинини камситишга ўтади. Уни астойидил ўзига қарамайдиган, ўзини камситадиган, бошини кўтара олмайдиган аёлга айлантириб қўяди. Йиллар давомида хотинини ерга ураверса, мақсадига эришади. Натижада эса, боши эгилган, ўзига қарамайдиган, камситилган аёлни кўриб, ўзига бўлган ишончини ошириб ўтиради. Аёл бундай эркак билан синмаслиги керак. Ўз қадрини била олган, ўзини сева оладиган, эрка бўла оладиган аёл бундай вазиятда ўзи синмай, балки эрини ҳам ботқоқдан чиқара олади.\nЭркакда жинсий муаммолар пайдо бўлиши (жинсий ожизлигининг сабабини хотинидан излайди).\nЭркак ўзида жинсий ожизликни ҳис эта бошласа, негадур сабабини тиббий муаммода изламай, хотинидан излашни бошлайди. Хотинининг қўшинча 2-3 килоси, соч ранги ёки турмагини унинг жинсий ожизлигига сабаб деб билади. Жинсий ожизликнинг асосий сабаби тиббий муаммолардир. Вақтида даволанган касалликлар жинсий ожизликнинг олдини олади. Айнан шу аёлга уйланганидан ачиниши.\nЭркак ота-онасининг қистови ёки бошқа сабаблар билан бир аёлга уйланади. Лекин турмуш давомида унга ҳеч меҳри уйғонмайди. Йиллар ўтган сайин хотини ёқмай кетаверади, эркак ҳам ажрашмай шундай меҳрсиз турмушни давом этаверади. Агар турмуш қуришдан олдин аёл эрига ёқмаган бўлса, у ҳолда турмуш давомида уни меҳрини қозонишга ҳаракат қилиши лозим. Меҳр қозониш учун манти пишириш шарт эмас, тили ширинлик, эркалик, ўз қадрини билиш ва албатта жинсий муносабатларнинг бойлиги эркакни меҳрини қозонишда энг осон йўлдир. Ҳаётда эркак ҳам аёлига ёқмай қолиши мумкин. Лекин бу ҳолат камроқ учрайди. Асосан эркаклар турмуш давомида аёлига эътирозли бўлиб қолади. Бунинг сабаби оддий. Ўзбек аёли ўз қадрини билмайди. Қадрини билган аёлни эркак ҳам қадрлайди, унга эътирози ҳам кам бўлади. Ўзини камситадиган аёлни эса камситиш жуда осон. Ерга уриш, айблаш билан ундай аёлларни қўлда ушлаш осон.\nАёл қанчалик бошини баланд тутса, бошини баланд тутишига ўзида минглаб сабабларни топа олса, ёнидаги эркак ҳам хотинини ёқтириш учун шу сабабларни кўра олади.


ОАВ: Хитой АҚШдан нефтнинг биринчи партиясини харид қилди\nХитойнинг Sinopec давлат нефть-газ корпорацияси, экспортга тақиқ олингандан сўнг, АҚШдан нефть хомашёсининг биринчи партиясини харид қилди. Бу ҳақда «РИА Новости» хабар беради.\n«Америка нефтининг экспорт қилиниши дунё бозорида позитив янгилик ҳисобланади. Агар ушбу нефть иқтисодий жиҳатдан рақобатбардош бўлса, Осиё—Тинч океани ҳудудидаги нефтни қайта ишловчилар учун ўз захираларини хилма-хил қилиш имкониятини беради», — дейилади компания вакили берган маълумотда.\nКомпания вакили шартнома тафсилотларини (нефть нави, қиймати ва етказиб берувчиси) ошкор этмади. Компаниянинг расмий вакили эса изоҳ беришдан бош тортди.


Давлат рақобат қўмитаси Самарқанддаги маданий ёдгорликларни ижарага беради – Коммерсант.Уз\nДавлат рақобат қўмитаси Самарқанддаги маданий ёдгорликларни ижарага беради\nЎзбекистон Хусусийлаштирилган корхоналарга кўмаклашиш ва рақобатни ривожлантириш бўйича давлат қўмитаси инвесторларга Самарқанддаги ишлатилмаётган моддий маданий объектларни тижорий ва туристик мақсадда ишлатишга рухсат беради.\nТадбиркорларга Самарқанддаги “Янги Хайробод”, “Кўк масжид”, “Маҳмуди Хоразмий”, “Шайх-ул-Ислом”, “Ёмини” каби моддий маданий мерос объектлари таклиф этилмоқда.\nУшбу объектларда инвесторлар томонидан тижорат нуқталари, туристик объектлар, меҳмонхона ва ҳ.к.лар ташкил этилади, деб хабар беради қўмита сайти.\nДавлат рақобат қўмитаси ваколатхонасида Sputnik мухбирига бу масала бўйича изоҳ берилди. Инвестор иморатни қўмитадан 5 йиллик муҳлатга олади ва ўз маблағи ҳисобидан уни қайта таъмирлайди.\n“Тадбиркор объектнинг реконструкцияси бўйича режани тайёрлайди. Маданий мерос бўйича вилоят қўмитаси уни тасдиқлаши лозим. Шундан сўнг Давлат рақобат қўмитаси билан 5 йилга шартнома тузилади. Ижара ҳақи реконструкцияга сарфланадиган маблағ эвазига олинади. Қайта таъмирлашдан сўнг тадбиркор бинодан тижорат мақсадида фойдаланиши мумкин бўлади”,— дейди қўмитанинг Самарқанд вилоятидаги мутахассиси Бекзод Пайшанов.\nУшбу чоралар Вазирлар Маҳкамасининг “2017–2019 йилларда Самарқанд шаҳри ва Самарқанд вилоятининг туризм салоҳиятини жадал ривожлантириш чора-тадбирлари тўғрисида”ги қарорига биноан амалга оширилмоқда.\nмеъморий обида Самарқанд туризм\nПредыдущая запись В Лос-Анджелесе мужчина открыл стрельбу по зданию генконсульства Китая\nСледующая запись Ўзбекистонда ягона давлат ва корпоратив харидлар тизими жорий этилади\nМаданият вазири ва Ўзбекистон Давлат консерваторияси ректори тайинланди\nПутин наградил Галину Мельникову Орденом дружбы\nВ Ташкенте появятся такси Malibu и Captiva\nМужчина потерял сознание у входа в 16-ю горбольницу, помогать ему отказались\nАрбитражные суды Узбекистана и РФ намерены сотрудничать в области разрешения хозспоров


“Бухоро” мураббийи “Пахтакор”нинг 1-голига эътироз билдирди. Чиндан ҳам қоида бузганмиди? (Видео) - Offside.uz – Offside'да бўлинг, офсайдда қолманг!\n“Бухоро” мураббийи “Пахтакор”нинг 1-голига эътироз билдирди. Чиндан ҳам қоида бузганмиди? (Видео)\n2 март куни Суперлигада 1-тур якунлангач, ЎФA ҳакамлар ва назоратчилар бошқармаси томонидан учрашувлардаги баҳсли вазиятлар таҳлил қилинганди ва бу иш ҳар доим ўтказилиши таъкидланганди. Бу тур якунларига бағишланган семир ўтказилса, Чераннинг урган биринчи голида қоида бузилган ёки йўқлигини мутахассислар изоҳлаб беришади.\n11/03, 19:20 0


зарар - Parstoday\nОлимлар қуритилган меваларнинг фойда ва зарарли томонларини маълум қилишди\nфеврал 04, 2021 11:06\nҚуритилган меваларнинг фойдалари ҳақида кўп маълумотлар мавжуд, аммо уларнинг зарарли томонлари ҳам бир қанча мунозаларга сабаб бўлмоқда.Бу борада нафақат истеъмолчилар, балки тўғри овқатланиш мутахассислари ҳам келиша олгани йўқ. Чиндан ҳам қуритилган мевалар зарарлими ёки фойдали?\nТунда овқатланиш организмга қандай таъсир қилади?\nдекабр 28, 2020 11:13\nаъзи ҳолларда кечаси овқатланишни исташ мумкин ва бунинг боиси турли сабаблар билан боғлиқ бўлади. Бундай вазиятда нима қилиш керак ва организмда қандай ўзгаришлар юз бериши ҳақида парҳезшунос Олег Иришкин маълумот бериб ўтади.\nПомидор шарбати кимлар учун фойдали ва кимлар уни истеъмол қилмагани маъқул?\nноябр 16, 2020 14:05\nПомидор шарбати истеъмол қилган киши доим кучга тўла ва соғлом бўлади, деган тавсиялар жуда ҳам кўп учрайди. Ростан ҳам табиий шарбатлар жуда ҳам фойдали, мазали бўлишига қарамай, ушбу шарбат ҳаммага ҳам тўғри келавермайди ва шу сабаб ҳам уни қайси вақт истеъмол қилиш керак эмаслиги ҳақида маълумотга эга бўлиш керак.\nҲар куни тухум истеъмол қилиш организмга қандай таъсир етказади?\nноябр 07, 2020 11:23\nОқсил, витамин, минерал ва ёғларга бой тухумни деярли барча фойдали маҳсулотлар рўйхатида учратиш мумкин. Шунга қарамай, кўп мутахассислар тухумни кўп истеъмол қилиш организмга фақат фойда эмас, жиддий зарар етказиши мумкинлигини ҳам таъкидлайди.\nЭкспертлар олманинг кутилмаган зарарини айтишди\nавгуст 19, 2020 10:56\nБир кунда бир неча овқатланиш давомида 2тадан 4тагача олма истеъмол қилиш тавсия этилади. Мутахассислар 80-90 грамм оғирликдаги битта ўртача олмани қалинлиги бир сантиметрга тенг бир бўлак нонга тенглаштиради.\nКимларга помидор ейиш ман этилади?\nавгуст 15, 2020 11:51\nПарҳезшунос-шифокор фикрига кўра, помидорни истеъмол қилиш ҳар доим ҳам инсон организмига фойда келтирмайди.\nЎтириб ишлашда юзага келадиган зарарларни камайтириш учун фойдали маслаҳатлар\nЯнвар 28, 2020 13:22\nОдатда аксар маслаҳатлар камроқ ўтириш ва кўпроқ ҳаракатланиш атрофида айланади. Бироқ аслида биз қандай ва нимада ўтириб ишлашимиз унчалик ҳам муҳим эмас.


Марҳума хонанданинг энг сўнгги интервьюси ва ҳамкасбларининг хотиралари - 6 Ноября 2018 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2018 » Ноябрь » 6 » Марҳума хонанданинг энг сўнгги интервьюси ва ҳамкасбларининг хотиралари\n"Кишмиш қўшиб бол бераман – есангиз. Юрагимдан жой бераман – келсангиз...” Ушбу сўзлар билан эстрада йўналишида ўз дастхатини қолдирган Хоразм воҳаси вакили Азиза Ниёзметова 14 октябрь куни 46 ёшида бу фоний дунёни тарк этди...\n"БЎЛДИ, ЎЗИМ УЧУН ЯШАЙМАН” ДЕБ, ЭНДИ ТИН ОЛМОҚЧИ ЭДИ...”\nТолиб ИСРОИЛОВ, бошловчи ва хонанда: — Азиза Ниёзметова билан бир замон ва даврнинг ижодкорлари бўлдик. Илгари фақат салом-алик қилардик, холос. Сўнгги уч-тўрт йил ичида эса муносабатларимиз мустаҳкамланди. Узоқ сафарда юзлашиб, шундан сўнг яқин дўст, ака-сингилга айланганмиз. Шу кунгача оилавий борди-келди қилардик. У яхши ҳамроҳ, дилкаш суҳбатдош эди. Шоу-бизнеснинг қонунлари бироз қийин, ҳатто бешафқат, десак ҳам хато бўлмайди. Ана шу ёзилмаганқоидаларга бўйсуниб яшагани учун у бироз қўпол, чўрткесар, айримларнинг фикрича эса ўзига бино қўйгандек ҳам эди. Бироқ унинг яқин дўсти сифатида, аслида меҳрибон, юмшоқ ва самимийлигини билардим, кўрганман. Мардлиги эса ҳар бир айтган сўзидан билиниб турарди. Ўзи "Мен шундай бўлишга мажбурман, бу соҳада ушлаган жойни кесмасанг, ишлаш қийин. Ҳаммага яхши кўринишнинг иложи йўқ” деб кўп айтарди. Доим шундай кучли иродаси билан курашарди.\nАзизанинг ака-укаси йўқ. У ота-онасига ўғил, сингилларига ака бўлиб яшади. Фарзандлари учун елиб югурарди... Биласизми, у сўнгги пайтларда ишдан, янги қўшиқларни эл-юртга танитиб, реклама қилишдан чарчаганди. Аёллик бахтини истаб, "Бўлди ўзим учун яшайман” деб, энди тин олмоқчи эди. Бироқ бу бетоблик уни ҳолдан тойдирди. Саратон ҳақида бироз кеч англадик, афсус...\nОйпопук ЭШОНХОНОВА, хонанда: — Ҳаётни севувчи, курашишдан чарчамайдиган инсон эди. Шу касалликка чалингандан кейин ҳам даво изламаган жойи қолмади. Ҳиндистонга ҳам бориб келди. Охирги маротаба гаплашганимизда мен Андижонда эдим. Қўнғироқ бўлди, тўғриси гўшакда гапираётган инсон Азиза эканига умуман ишонмадим. Овози ўзгариб қолганди. Ўзига билдирмай, роса йиғлаб-йиғлаб гаплашгандим. Чунки кўз олдимда яйраб, яшнаб юрган дугонамнинг соғлиғидаги бу муаммо менинг ҳам дардим эди (йиғлаб юборди). Ўшанда, "Андижонда бир табиб бор экан, ана шунинг кўригига борсам дегандим, танишларингдан сўраб суриштириб бер. Бормоқчиман” деди. Ўша заҳоти ҳамма ишимни йиғиштириб ўша илтимосини бажардим. Орада 1-2 кун ўтгач, Тошкентга келиб қўнғироқ қилсам, жавоб бермади. Кейин билсам, Тошкентга келганида тоби қочиб, яна Хоразмга қайтиб кетган экан. Орадан яна вақт ўтиб гаплашдик. "Хоразмнинг ҳавоси менга ёқяпти, ўзимга келиб қолдим” деди. Соғлиғи яхши эканини эшитиб хурсанд бўлган эдим. Аммо... (йиғлаб юборди) Қувончимиз узоққа чўзилмади... Минг афсус, жанозасига етиб боролмадим. Бироқ қаерда бўлсак ҳам ҳаққига дуодамиз. Қолган умрини фарзандларига қўшиб берсин, илоҳим. Охирати обод бўлсин!\n"ЎЗИНИ ҲЕЧ ҚАЧОН АЯМАГАН”\n— Агар ҳаммаси ўзимнинг қўлимда бўлганда ижод қилишни эртароқ бошлаган бўлардим. Институтни тамомлаганимда онам, "Бизнинг оиладан санъаткор чиқмаган. Турмушга чиқасан, фарзандли бўл, кейин турмуш ўртоғинг рухсат берса, нима қилсанг қил!” деб айтганлар. Ўшанда онамга қулоқ тутиб оилани танлаганман. Худога шукур, оилали бўлиб фарзандларимни дунёга келтирганман. Бироқ санъатда бироз вақт ютқазиб қўйганман, деб ўйлайман. Бироз эрта бошлаганимда балки, бугун ҳаммаси бошқача тус олган бўларди...\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Ko'rganlar:: 42 | Добавил: www.BePuL.NeT | Рейтинг: 0.0/0


Бугун Ироқда мамлакат муваққат конституциясини имзолаш маросими ўтказилди.\n25 феврал 2021, Тошкент вақти: 03:45\nМуваққат конституцияни Ироқ Бошқарув Кенгашининг барча аъзолари имзоладилар. Конституцияни имзолаш пайтида, маросим ўтказилаётган бинодан бир километр нарида қаттиқ портлаш содир бўлди. Ҳозирча бу борада аниқ маълумотлар берилмади.\nМуваққат конституция имзоланиши олддидан Бағдоддаги АҚШ ҳарбий кучлари ва Ироқ Хавфсизлик Хизмати жанговор ҳозирликка келтирилди. Кеча Ироқ муваққат конституцияси имзоланадиган бино - Иттифоқчи кучларнинг Бағдоддаги штаб квартираси оғир артилерия томонидан бомбардимон қилинган эди.


Ўзгараётган «Зебралар» - Халқ сўзи\n09:03 09 Июль 2020 Спорт\nХудди Ла Лигада бўлгани каби Италия А Церийасида ҳам чемпионлик масаласи охирги турларгача номаълум бўлиб қоладиганга ўхшамоқда. Кеча 31-тур ўйинлари давом эттирилди ва мухлислар Италия «классико»сига гувоҳ бўлишди: «Милан» — «Ювентус». Тўғри, ном жиҳатидан бир неча йиллардан бери ўз марказийлигини йўқотиб бораётган бу қарама-қаршиликда фаворит нисбатан аниқ бўлган. Лекин сўнгги бир йиллик ўйинларга назар солсак, миланликларнинг аста- секинлик билан ўз ўйинларини тиклаётганлигига гувоҳ бўлишимиз мумкин. Буни, айниқса, кечаги тур ўйини исботлаб берди. Ишончли тарзда ғалабани қўлга киритаётган Турин клубига қисқа вақт ичида кетма-кет 4 та гол билан жавоб қайтарган миланликлар ўзларининг ҳужумкор ва иродали ўйинини яна бир карра исботлаган бўлсаларда, бу жиҳат баҳсдан сўнг у қадар тилга олинмади. Асосий эътибор барибир «Ювентус»нинг мағлубияти ва Сарри тўғрисидаги миш-мишларга қаратилди, машҳур нашрлар энди клубнинг камчиликларига асосий урғу беришмоқда. Зеро, бу гапларда етарлича асос бор. «Ювентус» гарчи ҳозир ички чемпионатда бош совринга асосий даъвогар саналаётган бўлса-да, мавсум давомидаги ўйинларини бир текисда кетяпти дейиш қийин. Дастлаб, «Кекса сеньоралар»нинг Италия кубогидан маҳрум бўлгани клуб мухлисларида кескин норозиликларни келтириб чиқарган эрса, кейинчалик «Сан-Сиро»да учралган аламли мағлубият Турин мутасаддиларини жиддий ўйлантириб қўйди. Тўғри, бу каби кичик кўринган муаммолар балки, натижалар билан ёпилиб кетар, аммо яқин орада Еврокубок баҳслари борлигини ҳисобга олсак, булар Турин клубига анча қимматга тушиши мумкин. Журналистлар биринчи галда жамоа бош мураббийи Маурицио Сарри ишларида бир қатор нуқсонлар борлигини таъкидлашмоқда. Дарҳақиқат, италиялик мутахассиснинг клубда амалга ошираётган сиёсатидан айрим футболчилар норози кайфиятда эканликлари ҳам сир эмас. Бунга сабаб қилиб бош мураббийнинг тактик схемасида бир қатор нуқсонлар кўзга ташланаётганлигини келтиришимиз мумкин. «Ювентус» шундай жамоаки, унинг яхлит ўзаги аввалдан шакллантирилган. У миллий терма жамоанинг асосий юзини кўрсатиб турувчи клуб ҳисобланади. Олдиндан маълум бир қатъий шаклда ўйнашга ўрганган ва ўта ҳужумкор жамоа деб айтиб бўлмайди. Собиқ мураббийлари даврида, айниқса, Массимилиано Аллегри қўл остида клуб қатъий бир шаклга келтирилди. Лекин бир мавсум аввал бош мураббийлик лавозимига келган Саррининг қарашлари бошқачароқ. У ҳужумкор футбол тарафдори, зеро, собиқ жамоаси «Наполи» билан ҳам буни исботлаган эди. Дарҳақиқат, ўша пайтдаги неаполликлар расмана «қутуриб» улгурган, «Юве»га ҳар доимгидан ҳам кўра жиддий қаршилик кўрсатадиган ҳақиқий «иккинчи жамоа» эди.\nСарри ўзининг ранг-баранг ўйин услубини кейинчалик «Челси»га ҳам ўтказа олди — бир мавсум давомида Европа Лигаси забт этилди. Бироқ «Ювентус»ни тўлиқ унинг типидаги жамоа дейиш қийин. Албатта, Сарри умумий 36 та ўйиндан 31 тасида зафар қучди. Лекин бу ўтган йилги узоқ муддатли мағлубиятсиз церийага қараганда анча кичикроқ статистика. Бунинг устига «Зебралар» мавсум давомида ҳар доимгига қараганда кўпроқ гол киритишмоқда ва нисбатан кўпроқ гол ҳам ўтказиб юборишяпти. Жамоа асоси бўлган ҳимоя чизиғида, айниқса, рестартдан кейин анча жиддий муаммолар кўзга ташланяпти. Ушбу ампуланинг асосий ўйинчиларидан бири Андреа Барзалли истеъфога чиққач, клубни бу борада жиддий трансферлар кутиб турарди. Демирел, Данило ва Делихт номзодлари билан таркиб тўлдирилди. Лекин Демирел етарлича ўйин амалиётига эга бўлмади ва бемалол бу трансфер ўзини оқламади дейиш мумкин. Жароҳатлар исканжасида қолаётган Данило ҳам янги клубига керакли пайтларда ёрдам беролмаяпти. Келлини ва Делихт каби асосий таркиб ҳимоячиларини дисквалификациясиз стабил равишда асосий таркибда кўриш барибир ҳам мушкул. Кўриниб турибдики, ҳимоя чизиғида етарлича захира бўлмагани оқибатида кечаги каби натижалардан ортиқча ажабланиш ўринсиз. Ҳужум зонасининг кучлилиги эвазига бу камчиликлар ёпилиб кетмоқда. Биргина Роналдунинг ўзига клуб умумий голлари сонининг 40 фоиздан зиёди тўғри келиши жуда катта натижа албатта. Дарҳақиқат, Сарри индивидуал ва креатив ўйинга кўп эътибор бериб юбориши «Юве» тактикасига зид ўлароқ хизмат қилганини бир нечта баҳсда кузатдик(«Наполи» билан кубок финалидаги мағлубият). «Саррибол» услубини ҳеч ким қораламайди, аксинча, мураббийнинг футболчиларни ўзига мослаштиришга уриниши хато холос.\nНима бўлган тақдирда ҳам «Ювентус» Италия футболи байроқдори ҳисобланар экан, мухлислар ҳам ўз ўрнида клубдан жиддий ва йирик натижалар кутиб қолишади. «Скудетто» кетма-кет забт этилгач, навбатдаги манзил бўлган ЕЧЛ узоқ вақтдан буён орзуга айланган. Сўнгги йиллардаги катта трансферлар, раҳбариятдаги жиддий ўзгаришлар ва сарфланаётган маблағлар эвазига «Кекса сеньоралар» йирик титулларга ҳақли жамоа. Бу мавсумда ҳам Андреа Анелли камида финални кутаётган бўлса ажаб эмас. Ким билади, «Лион»га қарши жавоб ўйини орқали Сарри балки, ўз тақдирини белгилаб олар...


17.03.2022 15:30 0 2555\nЎзбек аёлининг гўзаллигини кўрмоқчи бўлсанг, унинг бешик ёнидаги ҳаракатларини кузат, дейдилар. Бешик нафақат ўзбек, балки бутун Марказий Осиё, Афғонистон халқларининг ҳам қадрияти. (Бир вақтлар турклар ҳам фойдаланишган).\nҲеч ўйлаб кўрганмисиз — бешик қачон пайдо бўлган? Унинг тарихи билан боғлиқ нималар маълум бизга? Икки дарё оралиғи халқлари ҳаётига исломдан аввалроқ кириб келган бешикнинг келажаги энди хавфдами?\nШишадан ясалган сумаклар\nЁзма манбаларда «бешик» сўзи илк марта Маҳмуд Қошғарийнинг «Девону луғати турк» (11 аср) асарида учрайди.\nСамарқанд музейларида эса 9-10 асрларга оид шиша сумаклар сақланади.\nАрхеологлар илк бешиклар ҳам, сумаклар ҳам худди ҳозиргидек, ёғочдан ясалган, деб айтишади. Дастлабки нусхаларнинг бизгача етиб келмаганлиги сабаби ҳам айнан шу билан изоҳланади — ёғоч вақт ўтиши билан чирийди.\nШиша сумакларга келсак, ўрта асрларда шиша буюмлар жуда қиммат ашё ҳисобланган. Шундан, фақат бой-зодогонларгина, балки ҳашамат учундир, балки фарзандларига эътиборлари ортиқроқ эканлигини намойиш ниятидадир, шиша сумаклар ясаттиришгандир.\nСамарқанд давлат музей-қўриқхонаси бош директори, антрополог олим Самариддин Мустафоқулов, қазилма сифатидаги бош чаноқларини ўрганиш асосида, бешикнинг кашф этилишини 6-7 асрлар билан боғлайди.\n— Ўша даврдан икки дарё оралиғидаги паст текисликларда яшаган халқларда, аниқроғи, ўзбек ва тожикларда бошнинг энса қисмининг яссиланиши, илмий тилдаги брохокранлашув бошланади. Бошқача қилиб айтганда, бешик бошнинг деформацияланишига сабаб бўлган, — дейди олим.\nСамариддин Мустафоқулов боланинг қуруқ ухлашига мўлжалланган тебранма мослама фақат Марказий Осиё халқларида бўлганлигини таъкидлайди: «Бешик кўплаб хорижий меҳмонларимиз учун жуда қизиқарли. Россиянинг Самара маданият институтидан келган олим сумак сўзнинг келиб чиқишига эътибор қаратди».\nДемак, 15 асрки, юртимизда бешик «тақа-туқи» барҳаёт. Ўтган давр ичида нималар ўзгармади дейсиз?! Уй қурилишлари, либослар, таомлар... Илм-фан, технология эса ривожлангандан ривожланди. Фақат бешиккина ўша-ўша. Асрлар силсиласидаги урушлар, офатлар, таъқиқларнинг ҳеч бири бешикни Марказий Осиё халқлари ҳаётидан суриб чиқара олмади. Гарчи эндиликда айрим хонадонларда болалар бешикка умуман беланмаётган бўлса-да, ҳар ҳолда унинг кенг қўлланаётгани қадрият ихлосмандларининг таскини.\nСамариддин акага кўра, тарихчилар орасида бешик илмий ўрганилмаган. «Мавзу кўпроқ этнографияга алоқадор», дейди олим.\nЭтнография: болани энига ётқизиб қўйиб «ўнгми, ўнгми...» деб сўрашганда...\nБолани биринчи марта бешикка белашда одатда аввал фойдаланилгани қулай ҳисобланади. Маросимда 2-3 нафар аёл иштирок этса кифоя. Чунки чақалоқ чиллали. Кўп ҳолларда бола бир ҳафталикдан ошмасдан бешикка белаш афзал ҳисобланади. «Мослашиши осон бўлади» дейишади момолар.\nАввало чақалоқ чўмилтирилади. Албатта янги тоғорада. Пешанасига қора куя суртилади. Ёпинчиқни очиб қўйиб бешик ичи ва атрофига олов айлантирилади. Ёстиқча остига тароқ, ойна, тош ва кулча қўйилади.Чақалоқни илк марта бешикка белаш учун ёши улуғ, ували-жували, фарзанд доғини кўрмаган, табаррук момо таклиф этилади. Онахон болани бешикка солар экан, «Эгаси келди, бабаси қоч» дейди. Кейин чақалоқни телба-тескари, бир у тарафдан энига, бир бу тарафдан, яна оёқчаларини ёстиққа қилиб ётқизаверади-да, «ўнгми, ўнгми» дея сўрайверади. Атрофдаги аёллар эса жавоб беришади: «Йўқ, йўқ». Ниҳоят, тўғри ётқизилади, беланади. Кейин бешикнинг бош тарафида ёнғоқ чақилади. «Момақалдироқлар гумбурласа қўрқма! Аканг-опанг ўйнаб шовқин солса, қўрқма! Даданг онангни уришса, қўрқма! (Об-бо...)»\nСўнг ширинликлардан бешик узра сочқи сочилади, болалар териб олишади. Навбатдаги удум: онага бутун нон берилади. У бир тишлам тишлаганда, тўпланган болалардан қувроғи нонни тортиб олиб ташқарига қочиб кетади. Бошқалари унинг ортидан югуришади. Шу куни хонадонда бўғирсоқ пиширилади. Қўшниларга тарқатилади.\nКатта харажат эмас.\n(Лекин, «Бешик тўйи» деб номланиб, ортиқча чиқим, дабдаба ва қудалар ўртасидаги кераксиз олди-бердилар аслида бешикка белаш маросими мазмунини бузади).\nМаросим сўнгида кайвони онахон чақалоқни, ота-онасини, йиғилганларни ва албатта, бешиксозни ҳам дуо қилади.\nБешик ортидан келган ризқ\nБешикни аёл тебратади, эркак эса уни яратади. Ўзбекистоннинг қайси ҳудудида бўлманг, бешиксозни топиш қийин эмас.\nСамарқанднинг Хаймар маҳалласида Қаҳрамон Ҳамидовлар хонадони олдидан ўтиб кетар экансиз, гоҳи станокнинг «ғинг-ғинги», гоҳида тешанинг тақ-тақи қулоққа чалинади. Қия очиқ дарвозадан қуритиш учун қўйилган тол ёғочларига кўзингиз тушади.\n— Тол ёғочлари топиш муаммо бўлаяпти, — дейди уста, — бошқа муаммо йўқ.\nҚаҳрамоннинг эслашича, унинг отаси ҳам, бобоси ҳам бешиксоз бўлишган. Бобоси вақтида жажжи Қаҳрамонга ўзининг ҳам отаси ва бобоси бешиксоз ўтганларини айтган экан. Хуллас, Қаҳрамон бешиксозлик уларда неча авлоддан буён давом этаётганини айтолмайди, «Аждодларимизнинг ҳаммаси бешиксоз ўтишган» дейди у соддалик билан. Ҳозирда унинг 16 ёшли ўғли Абдураҳим ҳам мактабидан сўнг ҳунар сирларини ўрганади.\n«Бешик болали оилага ортиқча харажат эмасми?» сўрайман устадан.\n— Самарқандда бўялмаган ва лакланмаган бешиклар тутилади. Шундан нарх қўйилаётганда, фақат ёғоч ва ўймакорлик даражасига қараб меҳнат ҳақи ҳисобга олинади. Ҳозирда бизда бешиклар 300 мингдан 700 минг сўмгача сотилаяпти. Бу энди фақат бешикнинг ўзини нархи. Ундан кейин, битта бешикда нечта бола улғаяди.\nБундан 30-40 йиллар авваллари бешиклар бозорга ёпинчиқларсиз чиқарилган. Бугунда эса бешик расталарида танлов бор – истасангиз ёпинчиқ ва кўрпачалари билан, истасангиз фақат бешикни олинг. Қаҳрамон бешиксознинг аёли Ферузахон ҳам бешик анжомлари тикади. Уларнинг Сиёб бозори ҳудудидаги мўъжазгина дўконига кириб борганингизда кўп ҳолларда аёл қатим тортаётган бўлади.\n— Шукур, бешик ашёларини ҳам тикиб савдога чиқарганимиздан сўнг, аста-секинлик билан даромадимиз ҳам орта борди, ҳунаримиз орқасидан уй-жой қилдик, машина олдик, — дейди Феруза.\nБешик келажаги хавф остидами?\nВақтида бешикка қарши кўплаб ҳаракатлар бўлган. Совет Иттифоқи даврида матбуотда боланинг қўл-оёғи бешикка боғланиши қулликка қиёсланди. Шифокорлар орасида бешикни қатор касалликлар, жумладан, рахитнинг сабабчиси деб айтадиганлар топилди. (Ваҳоланки, бундай компания авж олган ўтган асрнинг иккинчи ярмида, бешикни билмайдиган Африка рахит бўйича энг юқори кўрсаткичда бўлган). Шунга қарамай, бешик Марказий Осиё халқлари ҳаётидан чиқиб кетмади.\nБугунда Ўзбекистонда бешик ҳақидаги фикрлари борасида аёллар жамияти (боланинг бешикда ётиш-ётмаслигини аёллар ҳал қилади) иккига бўлингани янгилик эмас...\n— Авваллари боланинг таги қуруққина ётсин, деб бешикка белардилар. Ҳозир эса памперслар бор. Болаларим туғилганда мен институтда ўқирдим. Болаларимга асосан қайнонам қарардилар, бешикка белардилар. Масалан, мен тўрт набирамдан бирортасини ҳам бешикка беламадим. Бола эмин-эркин ухлаши керак деб ўйлайман, — дейди шифокор Барно Ашурова.\nШифокор, айниқса, рахит, вазни кам бўлган ва ички мия босими кўтариладиган, тос суягида муаммоси бўлган ва оналари камқон (бундай оналар фарзандлари албатта алоҳида парваришга муҳтож) чақалоқларни бешикка белаш умуман мумкин эмаслигини таъкидлайди.\nБошқа бир самарқандлик аёл, каттагина тикувчилик ательеси раҳбари Кубаро Ҳақбердиева эса «Бешиксиз хонадонимни тасаввур қилолмайман» дейди, бешикнинг бошқа хусусиятлари ҳам борлигини таъкидлайди:\n— Баъзи миллатларда, бола яхши ухласин деб, кўзлари дуррача билан танғиб қўйилади. Бешикдаги қоронғулик эса яхши ухлаш учун айни муддао. Қўндоқда ҳам қўл-оёқлар бойланади-ку. Бешикда ҳам шу-да. Қўллари юзига тегиб бола чўчиб кетмайди, уйғониб кетмайди.\nЁпинчиқларга кўра, бешик ичида ёзда салқин, қишда иссиқ ҳароратни сақлаш мумкинлигини суҳбатдош таъкидлайди. «Бир маромда тебраниш, она тафтини туйиш бола учун фойдали, ҳамма гап бешик қоидаларига амал қилишда, вақтида бешикдан олиш, бешикни назоратдан четда қолдирмасликда» дейди у. Яна қўшиб қўяди: «Худо кўрсатмасин, бепарво бўлса, кароватчадан ҳам йиқилиши мумкин».\nКубаро опанинг айтишларича, уларнинг тўрт фарзанди ҳам, 14 нафар набираси ҳам бешикда улғайган, уйғаймоқда.\nТошкентлик 65 ёшли Насиба ая уларнинг бир неча қўшниси болалари бешикка умуман ётмаганини (ётқизишмаганини) айтади. «Пультли ҳалинчаклар чиққан, пультни босиб қўйиб, ишларини қилишаверишар экан. Ана шунда болалар она тафтини ҳис қилмай улғаяди-да» дейди у. Аянинг ўз уйида эса бир ёшга тўлаётган набираси Абдулла бешикда маза қилиб ухларкан.\nСамарқанддаги «Қўшчинор» маҳалла раиси ўринбосари Ирода Акрамова Англияда яшаётган қизининг эгизак фарзандлари учун бешик жўнатмоқчи бўлган. «Врачлари ҳатто қўндоқни ҳам тавсия қилмас экан. Қўли очиқ қолган бола ўзини уйғотиб юборади, ўзини қўрқитади. У ернинг қонунлари бошқача. Бешикка белаб, жавобгарликка тортилмасин, дея жўнатмай қўя қолдим» дейди Ирода.\nЛекин Америкада бешик борасида ҳеч қандай чеклов йўқ. Ўзбекистондан ўнлаб бешиклар Америка томон олиб кетилаяпти. Айнан хорижий давлатларга жўнатиш учун бешикнинг йиғма кўриниши ҳам яратилган. Айтишларича, океан ортида бешикни соатига 2 -3 доллардан ижарага ҳам олиш мумкин экан.\nБоласини бешикда ёки каравотчада ухлатиши ҳар кимнинг ўз ихтиёрида. Туркияда ҳам бир вақтлар болалар бешикда улғайган, ҳозирда мамлакатда бешикли хонадонни топмайсиз.\nБизда ҳам шу ҳолат такрорланмайдими? Ҳеч бўлмаганда бешикнинг тарихи борлигича сақланадими? Гуглдан «бешик» деб сўрасангиз, на бир илмий иш, на бир маънили мақола топилади. Лекин Москвада, Санк-Петербургда, аллақаерларда бешик сотилиши ҳақидаги рекламаларни кўплаб учратиш мумкин...\nЖамият 14/02, 17:52\nАфғонистондан келган «Юк 200» тобутлари нега очилмаган?\nТаҳлил 28/04, 20:25\nБолани бешикка белаш унинг ривожланишига ёмон таъсир қиладими? Шифокор изоҳи


Кейн, Стерлинг, Руни Англия термасининг янги либоси реклама қилишди » Скачать музыку бесплатно новинки музыки 2016-2017\nКомментариев: 0 Просмотров: 172 Дата: 18-03-2016, 00:53 Биласиз, бу йил ёзда Францияда Европа чемпионати бўлиб ўтади. Ушбу чемпионат олдидан барча жамоалар ўзларининг мусобақада кийиб ҳаракат қиладиган либосларини тақдим этишни бошлашди. Бир неча дақиқа олдин Франция терма жамоасининг чемпионатда фойдаланадиган формасини ҳавола этгандик. Энди эса Англиянинг Евро-2016 учун либосини тақдим этамиз. Ушбу тақдимот маъросимида харри Кейн, Уэйн Руни, Рахим Стерлинг ва бошқалар формаларни реклама қилишган.Қуйидаги расм орқали англияликларнинг янги формасини кўришингиз мумкин. - деб хабар бермоқда Stadion.uz нашри.


Тошкент тумшуғида табиий газ ва сув муаммоси « Ўзбекистон Халқ Ҳаракати\nТошкент тумшуғида табиий газ ва сув муаммоси\n23 April 2015 - 9:04\nЯнгийўл тумани Тошкент вилоятининг етакчи туманларидан бири.\nҚўлимиздаги маълумотларга қараганда, пойтахтимиз билан деярли туташиб кетган Янгийўл туманининг Жамбул қўрғони аҳолиси бир неча йилдирки нафақат табиий газдан, балки тоза ичимлик суви муаммосидан ҳам азият чекиб келишмоқда.\nАжабланарлиси шундаки, шу кичик қўрғончанинг ўзида 50 дан ортиқ иссиқхоналар қишин-ёзин фаолият кўрсатиб келмоқда. Помидор, бодиринг, турли кўкатлар етиштиришга ихтисослашган мазкур иссиқхоналар эса туман газлаштириш идораси томонидан пинҳона ва сирли тарзда табиий газ билан мунтазам таъминланиб келмоқда.\nИстеъмолчиларнинг ҳуқуқларини бузилишига оид мазкур салбий ҳолат юзасидан Жамбул қўрғони аҳолиси маҳаллий қонун идораларига, хусусан, туман прокурорига арз-ҳол қилишган. Бироқ, аҳолининг аризаси оқибатсиз қолдирилган.\nҚонун ижросини таъминлашга ва назорат этишга масъул бўлган Янгийўл туман прокуратурасининг хўжасизлиги туфайли Янгийўлдаги Жамбул қўрғони аҳолиси мавжуд муаммо юзасидан Ўзбекистондаги инсон ҳуқуқларини ҳимоя қилиш ташкилоти вакилларига кўмак сўраб мурожаат қилишга мабур бўлишган.\nИнсон ҳуқуқларини ҳимоя қилиш ташқилоти вакилларининг кўмагида куни кеча Жамбул қўрғончаси аҳолисининг табиий газ ва тоза ичимлик сувига бўлган эҳтиёжларини қондириш юзасидаги талаблари асосида Бош прокурор номига навбатдаги шикоят хати жўнатилди.\n“Мазкур муаммони атрофлича урганиб чиқиб, муаммоларни бартараф этиш ва масъулиятсиз мансабдорларга нисбатан қонуний чора кўришларингизни, аҳолининг табиий газ ва тоза ичимлик суви танқислигининг сунъий равишда юзага келтириб чиқарувчи омилларни пухта ўрганиб чиқиб, қўрғонимизда истиқомат этувчи истеъмолчиларнинг ҳуқуқларини ҳимоя этишингизни ва табиий газ ва тоза ичимлик сувига бўлган эҳтиёжларини қондиришда амалий кўмак беришларингизни сўраймиз” дейилади шикоят хатида.\nМазкур масалага оид шикоят хатининг бир нусхаси Ўзбекистон Республикаси бош вазири Шавкат Миромонович Мирзиёев номига ҳам юборилди.\nХабар Малоҳат ЭШОНҚУЛОВА томонидан юқори қонун идораларига жўнатилган шикоят хати асосида тайёрланди.


БУPЧ МАСЪУЛИЯТИНИ ҲИС ЭТИБ... - AmuNews.uz - энг сўнгги янгиликлар\nБУPЧ МАСЪУЛИЯТИНИ ҲИС ЭТИБ...\nИнсон табиатан меҳр-муҳаббатга, яхшиликка мойил. У ўзгаларга меҳр-муҳаббат, оқибат ва мурувват кўрсатиш баробарида ўзи ҳам бошқалардан меҳр-оқибат, яхшилик кутиб яшайди. Чунки, меҳр билан боқувчи нигоҳлар инсон юрагига ўзгача тафт беради. Муҳаббатли нигоҳлар одамни эзгуликка йўллаб туради. Ҳар бир яхшиликнинг, яхши сўзнинг замирида эса ёруғлик бор. Кўнглини ғам-андуҳ, вужудини дард эгаллаган инсон яхшиликнинг, яхши сўзнинг ёғдусида ҳаёт гўзалликларини ҳис этади, ана шу ёғдуга – гўзалликка интилиб яшайди.\nМен шифокор сифатида инсонлар табиатида зоҳир бўлган ана шундай туйғуларга жуда кўп бора ошно бўлганман. Оддийгина бир сўз беморнинг ҳолатини оғирлаштириб қўйгани ёки биргина сўз билан оғир хастанинг оёққа туриб кетганига ўз фаолиятимда неча юз марталаб гувоҳ бўлганман.\nШифокорлар нима учун оппоқ либос кийишади? Ҳеч ўйлаб кўрганмисиз, шифокор либосининг оқлиги хусусида?\nОқлик – аввало поклик рамзи. Поклик эса ниҳоятда кенг қамровли тушунча, яъни, кўнгил тозалиги, вужуд тозалиги, ҳалоллик ва эзгуликка, яхшиликка ишора бор унда.\nДемак, биз шифокорлар бемор кўнглининг фаришталаридай унга меҳр-муҳаббат, оқибат ва мурувват нигоҳи билан боқишимиз, ҳар бир мижознинг қадр-қимматини жойига қўйишимиз билан ўз фаолиятимизда покликка амал қиламиз.\nТТБнинг физиотерапия бўлимига муолажа олиш учун ҳар хил тоифадаги беморлар келишади. Уларни безовта қилаётган касаллик билан курашишдан олдин энг аввало беморнинг руҳиятига монанд муомала қилишга интиламиз. Чунки, физиотерапевтик муолажа усулида шифокор билан беморнинг ўзаро муомаласи муҳим аҳамиятга эга.\nБўлимимизга шифо истаб келган ҳар бир бемор билан алоҳида-алоҳида муолажа курслари олиб борилади. Бунинг учун бизда барча шароитлар муҳайё.\n2012-2013 йилларда тўлиқ таъмирланиб, замонавий тиббий ускуналар билан жиҳозланган физиотерапия бўлими кунига 75-80 нафар беморга малакали тиббий хизмат кўрсатиш имконига эга. Электрофорез, магнитотерапия, парафин қўйиш, УЗТ ҳамда даволаш-гимнастика-соғломлаштириш, уқалаш каби муолажа хоналарининг ҳар бирида кунига 10-12 нафар бемор муолажа олмоқда. Ҳали юқорида айтганимдай, ҳар битта муолажа хонасида беморларга хизмат кўрсатувчи шифокор ва ҳамшираларга шундай талаб қўйилади-ки, физиотерапевтик муолажадан сўнг албатта мижозлар хурсанд, яхши кайфиятда чиқиб кетишлари зарур. Биз ўз фаолиятимизда албатта, бунга эришаяпмиз. Замира Алламберганова, Шоҳида Оймонова, Малоҳат Озодова, Муҳайё Янгибоева, Латофат Собирова, Малоҳат Ўрозимбетова сингари ҳамшираларимиздан мижозлар ҳамиша мамнун.\nМен ҳар гал бўлимимиз шифокорлари билан мулоқотда бўлганимда бир гапни жуда кўп такрорлайман:\n- Инсон-азиз, соғлиги ундан ҳам азиз. Биз ана шу азизликка, барқарор ҳаётга, яъни инсонлар саломатлигига масъулмиз. Уларга яхши муомала, меҳрли нигоҳ билан хизмат кўрсатиш – бурчимиз!\nАна шу бурч масъулиятини ҳис этиб меҳнат қилаётган барча саломатлик посбонларига анъанавий касб байрамингиз қутлуғ бўлсин, дейман.\nтуман тиббиёт бирлашмасининг физиотерапия бўлими мудири.\nТЎҒPИ ЙЎЛДАН ТОЙГАН АЁЛГА ЖАЗО ТАЙИНЛАНДИ


14:40 / 11.01.2018\nФото: Тожикистон ТИВ\nЎзбекистон Республикаси Бош вазири Абдулла Ариповнинг Душанбега ташрифи давомида Ўзбекистон ва Тожикистон давлат чегаралари билан боғлиқ кўплаб масалалар бўйича келишиб олди. Хусусан, виза масаласида ҳамда Фарҳод ГЭС масаласида келишувга эришилган. «АП» мухбири Тожикистон ҳукуматидаги манбага асосланиб хабар беришича, яқин вақт ичида икки республика ўртасида «Фуқароларнинг ўзаро ташрифлари тўғрисида»ги янги ҳужжатни имзолайди. Унга асосан икки мамлакат фуқаролари Ўзбекистон ва Тожикистон ҳудудида визасиз бир ойга қадар юришлари мумкин бўлади.\nФарҳод ГЭС — Сирдарё вилоятида Тожикистоннинг Хўжанд шаҳри яқинида жойлашган гидроэлектростанция бўлиб, у электр энергияси ишлаб чиқариш билан бирга қатор суғориш каналларини сув билан таъминлайди.\nЎзбекистон ва Тожикистон қўшма ҳарбий машғулотлар ўтказади\n16:48 / 18.04.2018\nKun.uz мухбирларининг Тожикистон пойтахти Душанбега сафари — видеоҳисобот\n17:27 / 17.04.2018\nТожикистон Шимолий Кореяни ядровий қуролсизлантириш резолюциясига риоя қилишга чақирди\n00:08 / 16.04.2018


Халқ депутатлари Тошкент вилояти Кенгашининг навбатдаги 2018 йил 26 декабрдаги ХХXIV сессияси КУН ТАРТИБИ\n1. Тошкент вилоятини 2018 йилнинг 11 ойи давомида ижтимоий-иқтисодий ривожлантириш бўйича сектор раҳбарлари томонидан амалга оширилган ишлар тўғрисида.\nҒ.Ибрагимов - вилоят ҳокими.\nТ.Арипов - вилоят ИИБ бошлиғи.\nК.Ходжаев - вилоят ДСБ бошлиғи.\n2. Тошкент вилояти маҳаллий бюджетининг 2019 йилги параметрлари ҳамда вилоят маҳаллий бюджетининг 2018 йил якунлари ижроси тўғрисида.\n3. Бюджет даромадлари базасини ошириш, янги иш ўринларини ташкил этиш, инвестиция лойихаларини амалга ошириш масалалари бўйича ишлар натижадорлиги тўғрисида.\n4. Ўзбекистон Республикаси Президентининг 2017 йил 9 октябрдаги "Фермер, дехқон хўжаликлари ва томорқа ер эгаларининг хуқуқий ва қонуний манфаатларини химоя қилиш, қишлоқ хўжалиги экин майдонларидан самарали фойдаланиш тизимини тубдан такомиллаштириш чора-тадбирлари тўғрисида"ги ПФ-5199-сонли Фармони ва Ўзбекистон Республикаси Президентининг 2017 йил 10 октябрдаги ПҚ-3318-сонли қарорини ижро этилиши ва ҳозирги кундаги ҳолати тўғрисида.\nТ.Тураев - вилоят фермер, деҳқон хўжаликлари ва томорқа ер эгалари Кенгаши раиси.\n5. Вилоятда аҳоли бандлигини таъминлаш борасидаги ишлар ҳолати тўғрисида.\nС.Бобоқулов - вилоят бандлик ва меҳнат муносабатлари бошқармаси бошлиғи.\n6. Тошкент вилояти экология ва атроф-муҳитни муҳофаза қилиш бошқармаси томонидан 2018 йил 11 ойи давомида экология ва атроф муҳитни муҳофаза қилиш борасида амалга оширилган ишлар тўғрисида.\nФ.Ҳимматов - вилоят экология ва атроф-муҳитни муҳофаза қилиш бошқармаси бошлиғи.\n7. Ўзбекистон Республикаси Президентининг “Мактабгача таълим тизими бошқарувини тубдан такомиллаштириш чора-тадбирлари тўғрисида”ги 2017 йил 30 сентябрдаги ПФ-5198-сонли Фармони ижроси тўғрисида.\nН.Далабаева - вилоят мактабгача таълим бошқармаси бошлиғи.\n8. Аҳолига бирламчи тиббий-санитария ёрдами кўрсатилиши, унинг ўз вақтида ва юқори сифатли бўлишини таъминлаш борасида амалга оширилаётган ишларнинг аҳволи тўғрисида.\nТ.Арзиқулов - вилоят соғлиқни сақлаш бошқармаси бошлиғи.\n9. Ўзбекистон “Миллий тикланиш”демократик партияси Тошкент вилоят кенгашининг депутатлик гуруҳи томонидан Тошкент вилоятида жойлашган моддий маданий мерос объектлари инвентаризацияси натижалари тўғрисида.\nМ.Қурбонова - Халқ депутатлари вилоят Кенгаши депутати.\n11. Ўзбекистон Республикаси Президентининг 2017 йил 1 декабрдаги “Ногиронлиги бўлган шахсларни давлат томонидан қўллаб-қувватлаш тизимини тубдан такомиллаштириш чора-тадбирлари тўғрисида”ги ПФ-5270- сонли фармони ижросини таъминлаш шунингдек, кўзи ожиз, кар ва соқов инсонларнинг ижтимоий харитасини ўрганиш бўйича Ўзбекистон ХДП Тошкент вилоят кенгашидаги партия гуруҳи ҳамда Халқ депутатлари вилоят Кенгашининг ижтимоий-маданий ривожлантириш масалалари бўйича доимий комиссияси томонидан ўтказилган мониторинг таҳлиллари тўғрисида.\nЗ.Эралиева - Халқ депутатлари вилоят Кенгаши депутати.\n12. Халқ депутатлари вилоят Кенгаши ва доимий комиссияларнинг\n2019 йилга мўлжалланган иш режаларини тасдиқлаш тўғрисида.\n13. Вилоят ҳокимининг айрим қарорларини тасдиқлаш тўғрисида.\n14. Ташкилий масала.\nНашр этиш Ўқилди : 4941


Ўзбекистонда давлат идораларининг хусусий банклар фаолиятига аралашишини тақиқлашмоқчи\n09 май 2021, Тошкент вақти: 15:12\nЎзбекистондаги хусусий банклардан бири - Ипотека банкнинг Тошкентдаги биноси.\nЎзбекистон парламенти юқори палатасининг яқинда бўлиб ўтажак ялпи мажлисида “Хусусий банклар ва молия институтлари ҳамда уларнинг фаолият кафолатлари тўғрисида”ги қонун лойиҳаси кўриб чиқилиши кутилмоқда.\nМазкур қонун лойиҳаси Ўзбекистон президентининг “Мамлакатда демократик ислоҳотларни янада чуқурлаштириш ва фуқаролик жамиятини ривожлантириш концепциясининг устивор йўналишларини амалга ошириш чора-тадбирлари тўғрисида”ги фармойишига мувофиқ ишлаб чиқилганига эътибор қаратган таҳлилчилар унинг Сенат томонидан бир овоздан маъқулланишини тахмин қилмоқдалар.\nЛойиҳа шу йил сентябр ойи бошида парламент қуйи палатасида ҳам муҳокамадан ўтганди.\n“Хусусий банклар ва молия институтлари фаолиятини кафолатлаш ва молия идоралари ўртасида рақобатни кенгайтиришга қаратилган"и айтилаётган бу ҳужжат, мутахассисларга кўра, Ўзбекистонда хусусий банклар ривожи учун кенг имконият яратиши мумкин.\nМолия соҳасидаги экспертлар фикрича, лойиҳанинг энг эътиборли жиҳати унда банкларга хизматлар учун тарифларни мустақил белгилаш имконияти берилаётгани ва давлат идораларининг банклар фаолиятига аралашуви сезиларли даражада чеклаб қўйилаётганидир.\nХусусан, қонун лойиҳасида хусусий банкларни комплекс текширувдан ўтказиш бундан буён аввалгидек ҳар уч йилда бир эмас, балки ҳар беш йилда бир ўтказилиши, вазирлик, маҳаллий ҳокимият ва бошқармалар раҳбарларининг хусусий банклар ва молия институтлари филиалларига раҳбар тайинлаш ва улардан турли тўловлар талаб қилиш шаклида уларнинг фаолиятига аралашиши тақиқланиши кабилар қайд этилган. Шунингдек, лойиҳада назорат ва ҳуқуқ-тартибот идораларига хусусий банкларнинг кредит портфелини шакллантириш, сармоя ётқизиш каби ишларига аралашиш маън қилиниши кўзда тутилган.\nИсми ошкор этилишини истамаган ўзбекистонлик эксперт фикрича, бу қонун ҳақиқатан ишлайдиган бўлса, молия тизими ривожи учун жуда фойдали бўлади.\n- Кредит бўйича фоиз ставкаси, у бўйича олинадиган комиссиялар ҳам Марказий банк томонидан белгиланарди олдин. Бу лимитлар қонун кучга кирганидан кейин хусусий банкларга нисбатан амал қилмайди энди. Яъни хусусий банклар эндиликда талаб ва таклифдан келиб чиққан ҳолда тариф масаласида мустақил белгилай олади, - дейди эксперт.\nСуҳбатдошимиз ўзбекистонлик банкирларнинг қабул қилинажак бу қонундан хурсанд бўлишларига ҳозирча бироз эрталигини ҳам қўшимча қилди.\n- Бизда қабул қилинаётган қонун ҳужжатлари ҳақида улар амалиётга татбиқ қилинганидан кейин хулоса билдириш мумкин. У амалда қанчалик ишлайди – бу ҳали қонун кучга кирганидан кейин кўринади. Лекин энг асосийси, шиор бор, тенденция бор, - дея некбинлик билан фикр билдирган эксперт айни пайтда “Ўзбекистонда қабул қилинаётгани қонунлар яхши”лиги, бироқ уларни амалиётга татбиқ этишда оқсаш кузатилаётганини қўшиб қўйди.\nҲозирда Ўзбекистонда 30 га яқин тижорат банки фаолият олиб боради. Лекин, мутахассисларнинг айтишларича, молия институтларининг давлат томонидан қаттиқ назорат қилиниши бу соҳанинг эркин бозор шароитида ривожланишига йўл қўймаяпти.\nКейинги йилларда Ўзбекистонда “Алп Жамол Банк”, “Капитал банк”, "Ўктамбанк" ва яна бир нечта хусусий банк ёпилиб, уларнинг активлари давлат тасарруфидаги "Халқ банки" фойдасига ўтказилган эди.


Кечаги ўйинда Шомуродов Роналду билан бир хил балл олди - Zamin.uz\nИталия футболини ёритишга ихтисослашган энг машҳур нашрлардан бири "La Gazzetta dello Sport" ушбу беллашувдан кейин ўз талқинига кўра футболчиларга қўйилган балларни эълон қилди. Элдор Шомуродов унда 5 баллга лойиқ кўрилди.\nҚизиғи, туринликлар юлдузи Криштиану Роналду ҳам айнан шунча баҳога эга бўлди. Мазкур учрашувда португалиялик ҳужумчи тўлиқ ҳаракат қилди. Эътиборлиси, ҳамюртимиз 63-дақиқада Горан Пандев ўрнига майдонга туширилганди.\nЯнгиликлар » Спорт » Кечаги ўйинда Шомуродов Роналду билан бир хил балл олди


ДХХ ходимларининг ҳуқуқ ва мажбуриятлари белгиланди\n16:06 16 Феврал 2019\n15:05 11.04.2018 (Янгиланган 15:11 11.04.2018) Ҳавола олиш\nШавкат Мирзиёев Давлат хавфсизлик хизмати фаолияти асосларини ҳамда тузилма ходимларининг ҳуқуқ ва мажбуриятларини белгиловчи янги қонунни имзолади.\nТОШКЕНТ, 11 апр — Sputnik. Ўзбекистон президенти Давлат хавфсизлик хизмати ходимларининг ҳуқуқ ва мажбуриятларини белгиловчи янги қонунни имзолади.\nCобиқ МХХ фаолияти 1991 йилда қабул қилинган ҳуқуқий-норматив ҳужжатлар асосида бошқарилар эди. “Бунинг оқибатида охирги йиллар давомида ушбу ташкилот ваколати асоссиз кенгайиб кетди”, — деган эди президент ўтган йил Парламент олдида сўзлаган нутқида.\nДХХни фаолияти асосларини белгилашга қаратилган янги қонун ушбу тизим фаолиятини тубдан ўзгартиришга қаратилган.\nДХХ доимий назорат ва кузатув остида бўлади\nХусусан, бундан буён нафақат ДХХ раисини, балким биринг ўринбосарларини ҳам шахсан президент тайинлайди. Олдин ДХХ раҳбари ўз муовинларини ўзи танлаш ҳуқуқига эга эди. Янги тартиб, албатта, тизим устидан назоратни кучайтиради.\nИхтиёр Абдуллаев МХХ раиси бўлди\nИккинчидан ДХХ таркибида янги тизим – Коллегия пайдо бўлди. Коллегия давлат хавфсизлигини таъминлаш ҳолатини, қонун нормаларининг бажарилишини, кадрлар тайинлаш ва бошқа масалаларни кўриб чиқади. Унинг таркибига ДХХ президенти унинг ўринбосарлари, марказий аппарат ва маҳаллий бўлимлар бошлиқлари кириши мумкин. Коллегиянинг шахсий таркиби ҳам президент томонидан тасдиқланади.\nШунингдек, Давлат хавфсизлик хизмати таркибига кирувчи чегара қўшинлари тизимида эса – Ҳарбий кенгаш пайдо бўлади. Унинг таркиби ва фаолияти доирасини ДХХ раиси белгилайди.\nУчинчидан, махсус хизмат нафақат президентга бўйсуниши, балким Парламент юқори палатасининг Мудофаа ва хавфсизлик масалалари Кенгашига ўз фаолиятининг асосий йўналишлари бўйича доимий равишда ҳисоботлар бериб бориши керак бўлади.\nТўртинчидан, ДХХ таркибида унинг фаолиятини “тийиб” турувчи Жамоат кенгаши пайдо бўлади. Жамоат кенгашининг ваколатлари ва таркибини президент белгилайди.\nДХХ раиси Абдуллаев бузғунчи сиёсий кучлар фаоллашуви кузатилаётганини айтди\nБешинчидан, Давлат хавфсизлик хизмати фаолиятига оид қонун нормаларининг бажарилиши Бош прокурор ва унинг ёрдамчилари томонидан назорат қилиб борилади.\nШундай қилиб, ДХХнинг ҳар бир бошқарувчи лавозимига амалга оширилаётган тайинловлар президент томонидан назорат қилиб борилади. Шунингдек, президент Жамоат кенгаши ва Коллегия орқали ДХХнинг ўрта ва паст бўғинларидаги кайфиятларни кузатиб боради.\nЎз навбатида Бош прокуратура ҳам, қонунбузарликка йўл қўймаслик учун, ДХХ ортидан кузатиб туради.\nДХХ ходимларининг ҳуқуқ ва мажбуриятлари\nЯнги қонун ДХХ ходимларининг ҳуқуқ ва мажбуриятларини ҳам тартибга солади. Хусусан, ДХХ ходимлари, олдингидек, техник ускуналар ёрдамида мансабдор шахс ва фуқаролар ҳужжатларини текшириш, уларнинг юк ва буюмларида, транспорт воситаларида тинтув ўтказиш ҳуқуқига эга бўлишади.\nУндан ташқари ходимлар жисмоний ва юридик шахсларга тегишли бўлган ҳудудларга кириши ва у ерни кўздан кечиришлари мумкин. Бунинг учун улар у ерда бирор жиноят содир бўлаётгани, ҳуқуқни сақлаш органларидан қочиб юрган шахс ёки инсон ҳаётини қутқариш кераклиги ҳақида маълумотга эга бўлишлари керак.\nБу борада асосий ўзгариш қуйидагилар бўлади: ДХХ ходимлари 24 соат ичида Прокуратура органларини жисмоний ва юридик шахсларга тегишли бўлган ҳудудларга уларнинг эгалари бўлмаган вақтда ёки эгаларининг розилигисиз кирганликлари ҳақида хабардор қилишлари керак. Шунингдек, улар қонунда белгиланган тартибда, етказилган зарарни ҳам қоплашлари керак бўлади.\nДХХ органлари фуқаролар розилиги билан уларни ҳамкорликк ёллаши мумкин ва ўз хохиши билан ёрдам берганларни мукофотлаш ҳуқуқига ҳам эга.\nҚонунда илк бор, қандай ҳолларда жисмоний куч ва қурол ишлатиш мумкинлиги аниқ белгиланди. Ҳар қандай куч ёки ўқотар қурол ишлатилишидан олдин – огоҳлантириш шарт бўлади. Ушбу ҳаракатлар натижасида яраланган фуқароларга тезкор тиббий ёрдам кўрсатилиши керак бўлади.\nҲар қандай жисмоний куч, қурол ёки махсус мосламалар ишлатилгани ҳақида хизматчилар ўз бошлиқларига ҳисобот беришлари шарт. Бошлиқлар эса, зарар етказилган ҳолларда, прокурорга хабар беришлари шарт.\nХавфсизлик байроғи остида: МХХ вориси янги геральдикага эга бўлди\nДХХ ходимлари томонидан ҳомиладор аёллар, вояга етмаган болалар, ногиронларга нисбатан жисмоний куч ёки махсус воситалар қўллаш таъқиқиланган. Инсон ҳаёти учун хавфли бўлган қуролли қаршилик кўрсатиш ҳоллари бундан мустасно.\nЯнги қонунда жисмоний шахсларга нисбатан махсус воситалардан фойдаланиш тартиби ҳам белгиланган. Хусусан, резина таёқ билан инсон бошига, бўйнига, қорнига, жинсий органларига, юрак атрофига зарба бериш таъқиқланган. Инсон ҳаёти учун хавфли бўлган қуролли қаршилик кўрсатиш ҳоллари бундан мустасно.\nЭслатиб ўтамиз, Ўзбекистон президенти Шавкат Мирзиёев ўтган йил давомида собиқ МХХ фаолиятини кескин танқид қилган эди. Президент фикрга кўра, хавсизлик тизими ходимлари иш фаолиятини рўкач қилиб, ўз манфаатлари йўлида ишлаган, халқ ва ватан манфаатлари ҳисобга олинмаган. Январ охирида собиқ МХХга 23 йил раислдик қилган Рустам Иноятов вазифасидан озод қилиниб, унинг ўрнига собиқ бош прокурор Ихтиёр Абдуллаевни тайинлаган эди. Шундан сўнг Ўзбекистон хавфсизлик тизимида жиддий ислоҳотлар амалга оширила бошлади.\nАмир Темур шоҳ кўчасидаги панжаралар олиб ташланмоқда\nАмир Темур шоҳ кўчаси ўртасидаги йўлда ўрнатилган темир панжаралар олиб ташланиши бошланди.\n13:17Ўзбекистонда Акфа университети ташкил этилди


Деҳқон Мустақилликка маошини берди\nФирдавс Бу йил Қашқадарёда Мустақиллик кунининг расмий тантаналари 28 август куни ўтказилди. Вилоятнинг аксарият туманларида ҳам мамлакатнинг энг катта байрами анча илгари нишонланди.\nБайрам ўз номи билан байрам. Ҳатто аҳолининг энг оддий қатлами ҳам байрам шукуҳини ўзича туяди.\nҚосим Эшбоев оддий деҳқон. Унинг айтишича, оддий кишиларга байрамни биров ташкиллаштириб бермайди. Улар баҳоли қудрат ўз оиласи ёки ошна-оғайнилари даврасида Мустақиллик кунини байрам қилади.\n“Кишиларда байрам руҳи бор. Аммо одамларнинг муаммолари кўп. Қишлоқ хўжалигида ишловчиларга анча қийин. Улар иш ҳақи олмайди. Деҳқончилик қилиш имконияти йўқ. Сув, ўғит кабилар танқис”, - дейди Қ.Эшбоев.\nРасмийлар “Мустақиллик менга нима берди эмас, балки мен Мустақилликка нима бердим, деб ўйлаш керак” каби гапларни кўп такрорлайди. Қосим Эшбоев ҳам шу саволга жавоб қайтариб: “Мен 15-20 йилдан буён бир жойда ишлайман. Мустақилликка эришганимиздан бери ойлик маош олганимиз йўқ”, - деди.\nБу йил вилоятдаги Мустақиллик куни тантаналари одатдагидан анча эрта ўтказилди. Унда Тошкентдан таклиф этилган таниқли санъаткорлар иштирок этди.\nИнсон ҳуқуқлари ҳимоячиси Ёдгор Турлибековнинг фикрича, байрамнинг Мустақиллик куни эълон қилинган санада ўтказилмаслиги тушунарсиз ҳол. Қолаверса, байрам зўр тантана билан ўтказилиши аҳолининг руҳи кўтаринки эканини англатмайди. Чунки халқнинг асосий қисми ўз ташвиши билан овора.\n“Бу байрам тўқ, яхши яшаётган маълум бир доирадаги кишилар учун. Ишсиз, маош ва нафақасини ололмай юрган кўпчилик учун эса бу кун оддийгина байрам”, - деди Ё.Турлибеков.


13:42 16 Июл 2018\n11:16 24.02.2017 (Янгиланган 11:17 24.02.2017) Ҳавола олиш\nПрезидентнинг Қашқадарёга ташрифи давомида режалар ижроси, амалга оширилаётган бунёдкорлик ишлари ва истиқболли лойиҳалар билан танишиши кўзда тутилган\nТОШКЕНТ, 24 фев — Sputnik. Ўзбекистон Республикаси президенти Шавкат Мирзиёев жойларда амалга оширилаётган бунёдкорлик ва ободонлаштириш ишлари, ижтимоий-иқтисодий ислоҳотларнинг бориши билан яқиндан танишиш, халқ билан мулоқот қилиш мақсадида бугун Қашқадарё вилоятига ташриф буюрди. Бу ҳақда "Жаҳон" АА хабар берди.\nБугунги кунда мамлакатда қазиб чиқарилаётган табиий газнинг 70 фоизи, нефтнинг қарийб 78 фоизи, газ конденсатининг 80 фоизи, ғалланинг 13 фоиздан ортиғи, пахтанинг 14 фоиздан зиёди Қашқадарё вилояти ҳиссасига тўғри келади.\nВилоятдаги "Шўртан нефть-газ", "Муборак нефть-газ" корхоналари, "Шўртан газ-кимё" мажмуаси, Муборак газни қайта ишлаш заводи, Деҳқонобод калийли ўғитлар заводи, Толлимаржон иссиқлик электр станцияси, "Ҳисор нефть-газ" каби йирик ишлаб чиқариш қувватлари Ўзбекистон саноатининг локомотивлари ҳисобланади.\nБугунги кунда ялпи ҳудудий маҳсулотнинг 51,6 фоизи кичик бизнес ва хусусий тадбиркорлик соҳасида ишлаб чиқарилмоқда. Меҳнат билан банд аҳолининг қарийб 80 фоизи шу тармоқда даромад топмоқда.\nСўнгги беш йилда 3 минг 200 гектар пахта майдони қисқартирилиб, картошка, мева-сабзавот ва полиз экинлари етиштириш йўлга қўйилган. Охирги уч йилда фермер хўжаликларининг 22 фоиздан зиёди кўп тармоқли хўжаликка айлантирилган.\nҚашқадарё Афғонистонга 7 миллион дона тухум экспорт қилади\nБиринчи Президент раҳбарлигида Қарши ва Шаҳрисабз шаҳарларида амалга оширилган улкан бунёдкорлик ишлари бу икки қадимий шаҳар қиёфасини тубдан ўзгартириб юборди. Қарши шаҳрининг ҳудуди 9 минг гектардан 17 минг гектарга, Шаҳрисабз шаҳрининг ҳудуди 3 минг 300 гектардан 4 минг 900 гектарга кенгайтирилди.\n2016 йилда Қашқадарё устидаги қадимий Амир Темур кўприги реконструкция қилиниб, дарёнинг икки қирғоғида Қарши аҳли ва меҳмонлар дам оладиган сўлим масканлар барпо этилди. Тошкент — Қарши йўналиши бўйича юқори тезликда ҳаракатланувчи "Афросиёб" тезюрар электр поезди қатнови йўлга қўйилди.


Президент кўрсатмаси билан Қашқадарёда энг арзон электроника маҳсулотлари ишлаб чиқарилади\n17:06 / 25.02.2017\nПрезидент Шавкат Мирзиёевнинг Қашқадарё вилоятига ташрифи давом этмоқда. Бу ҳақда ЎзА хабар бермоқда.\nПрезидент “Қашқадарё дори-дармон” акциядорлик жамияти томонидан “Rodex Trading Limited” компанияси билан ҳамкорликда амалга оширилаётган кукун шаклидаги антибиотик дори воситалари ишлаб чиқариш лойиҳаси билан танишди.\nҚиймати 5,09 миллион АҚШ доллари бўлган ушбу лойиҳага кўра клафоран, цефомед, гентомицин, цефазолин, цефотаксим ва бошқа турдаги дори воситаларини ишлаб чиқариш йўлга қўйилади.\nДавлат раҳбари доривор ўсимликларни қайта ишлаш, тиббий мойлар ишлаб чиқаришни ташкил этиш лойиҳаларини кўздан кечирди.\nҚашқадарё воҳасининг пурвиқор тоғлари, бепоён қиру адирларида ноёб гиёҳлар, бута ва дарахтлар сероб, деди Президент. Уларни қайта ишлаш асосида дори-дармон воситалари ишлаб чиқариш ҳар жиҳатдан самарали ва истиқболлидир. Соҳада ҳар бир тадбиркорга зарур имтиёз ва қулайликлар яратилади.\nЛойиҳада тирноқгул, зубтурум, ошқовоқ уруғи, тоғ райҳони, наъматак, кийик ўти, далачой, газанда, мойчечак каби ўсимликлардан доривор чойлар, бодом, канакунжут, шафтоли, зиғир, седана, ўрик, маврак сингари бута ва дарахт меваларидан шифобахш мойлар ишлаб чиқариш мўлжалланмоқда.\nЛойиҳани амалга ошириш натижасида юзга яқин иш ўрни яратилади.\nПрезидент Қарши шаҳрида электроника маҳсулотлари ишлаб чиқариш лойиҳаси билан танишди. Бу ерда йилига TCL бренди остида 25 минг дона замонавий телевизор, 15 минг "Samsung" чангютгичи, 100 мингдан ортиқ розетка ва электр узатгич маҳсулотлари ишлаб чиқариш кўзда тутилган.\nМаҳсулот нархини арзонлаштириш ва уларни экспортга йўналтириш, ишлаб чиқаришни маҳаллийлаштириш, корхона фаолиятига коллеж битирувчиларини жалб этиш бўйича кўрсатмалар берилди.


Виждонини ютган таъмагирлар қўлга тушди\n12:23 / 17.03.2016\nНавоий вилояти Қизилтепа туманидан давлат рўйхатидан ўтиб, фаолият олиб бораётган “Шамшод-Шаҳзод-Шаҳрина” хусусий корхонаси раҳбари Ўткир Қаюмов қонун талаби доирасида давлат санитария, эпидемиология марказидан гигиеник хулоса сертификати олиш мақсадида вилоят ДСНЭМга мурожаат қилади. Бу ҳақда “Ҳуқуқ” нашри ёзмоқда.\nНавоий вилояти ҳудудида аккредитациядан ўтмаганлиги учун бундай ҳужжатни вилоятга яқин ҳудуд Бухородан олиш мумкинлигини тушунтиришди. Бухоро вилоят ДСЭНМда пуллик хизмат кўрсатиш ва гигиеник сертификат бериш бўлими мудири вазифасида ишлаб келган Ҳожи Сафаровда Ўткир Қаюмов “қизиқиш” уйғотади. Марказда врач-лаборант вазифасида ишловчи Бахтиёр Раззоқов билан маслаҳатлашди.\n2015 йил 9 март куни Бухорога сертификат олгани келган Ў.Қаюмовдан ҳужжатни бериш учун 600 минг сўм таъма қилишди. Аммо тадбиркорнинг ўз ҳақ-ҳуқуқларини билиши ва зарур пайтда тегишли органларга хабар қилиши натижасида таъмагирлар қўлга олинди.


13:11 / 14.10.2013 | Dilim | 2293\nустоз мунофикликдан канде даволанса бўлади бу калб иллатларинг енг ҳатарлиси унинг муолажаси ҳакида ҳабар беринг илтимос\nМунофиқлик Ҳар бир банда ҳазир бўлиши лозим бўлган қалб хасталикларидан яна бири мунофиқликдир. Араб тилида мунофиқликни англатувчи сўзларнинг ўзаги бўлмиш «нифоқ» сўзи ичи бўш, ташқи кўриниши ўзгача нарсага ишлатилади. Мисол учун, юмронқозиқ ёки тулкининг уясига ҳам «нифоқ» сўзи ишлатилади. Чунки, улар устидан оддий ерга ўхшайди, бир тарафдан кирса, иккинчи тарафдан чиқиб кетаверади. Ҳозирги кунда ажнабий тилларда «тоннель» деб номланаётган иншоотлар ҳам арабчада «нафақ» дейилади. Агар бу маънони дийний-ақийдавий истилоҳда ишлатмоқчи бўлсак, сиртдан мусулмонликни эълон қилиб, ичидан унга лойиқ бўлмасликка «мунофиқлик» деб айтилади. Одамлар кўз ўнгида Ислом дийнига мансублигини эълон қилиб, ҳатто баъзи амалларни ҳам қилиб юрадиган, аслида, эътиқоди бузуқ бўлган кишилар «мунофиқ» дейилади. Журжоний нифоқни «Таърифот»да: «Нифоқ тил билан иймонни изҳор қилиб, дилдаги куфрни беркитишдир», деб таъриф қилган. Бу «катта нифоқ» деб аталади. Кўпгина ҳадиси шарифларда мунофиқларнинг аломатлари ҳақида сўз юритилган.\nАбдуллоҳ ибн Амрдан ривоят қилинади: «Уч нарса қай кишида бўлса, холис мунофиқ бўлур: гапирса ёлғон гапиради, ваъда берса, хилоф қилади, омонат ишонилса, хиёнат қилади. Кимда шу хислатлардан биттаси бўлса, уни тарк қилгунича нифоқдан битта хислати бўлади». Аҳмад ривоят қилган. Бундай нифоқ амалий – «кичик нифоқ» деб аталади. Аллоҳ таоло «Нисо» сурасида: «Албатта, мунофиқлар дўзахнинг энг остки қаватидадирлар ва ҳаргиз уларга бир ёрдамчини топа олмассан», деган (145-оят). Аллоҳ таоло «Тавба» сурасида: «Аллоҳ мунофиқ эркакларга, мунофиқ аёлларга ва кофирларга жаҳаннам оташини ваъда қилди. Унда абадий қолурлар. Ўша улар учун етарлидир. Ҳамда Аллоҳ уларни лаънатлади. Уларга доимий азоб бордир», деган (68-оят). Имом Бухорий қилган ривоятда Ҳузайфа ибн Ямон розияллоҳу анҳу: «Бугунги мунофиқлар Набий соллаллоҳу алайҳи васалламнинг даврларидагидан ёмондир. Чунки, улар мунофиқликни махфий қилардилар, булар эса, ошкора қилмоқдалар», деган эканлар. Мунофиқликнинг зарарларидан: 1. Аллоҳ таоло мунофиқнинг амалини қабул қилмайди. 2. Мунофиқнинг қалбида марази бўлади. У, мусулмонларга етган мусийбатдан масрур ва нусратдан маҳзун бўлади. 3. Мунофиқ бахил бўлади. Молни фақат риё учун сарфлайди. 4. Мунофиқнинг эътиқоди, илми ва амали залолатдадир. 5. Мунофиқ риёкордир. Мунофиқлар кофирлардан ҳам хатарли. Кофирлар билан бўладиган алоқа ва муомалаларда биз уларнинг кимлигини эътиборга олиб, ўзларига яраша иш тутамиз. Мунофиқлар эса, сиртдан мусулмон бўлиб кўринадилар. Одамнинг ичидагини билиб бўлмайди, натижада уларга ҳам мусулмонча муомала қилишга мажбур бўлинади. Бу билан мунофиқлар орқали дийнга катта зарарлар етказишга имкон яратилади. Айнан мана шу ҳолат уларга қиёмат куни кофирлардан кўра кўпроқ ва аламлироқ азоб берилишига сабаб бўлади. Аллоҳ таоло мунофиқлар жаҳаннамнинг энг қаъридан жой олишларини таъкидлаб айтган. Мунофиқлик турли ахлоқий разийлатнинг уясидир. Риёкорлик, алдамчилик, хиёнат, ёлғончилик, иккиюзламачилик, ваъдага хилоф қилишлар шулар жумласидан. Мунофиқлик ҳар бир умматнинг жисмини титиб юборадиган ижтимоий касалликдир. Мўмин банда нифоқ ва унга олиб борувчи нарсалардан куйдирадиган оловдан қўрққандек қўрқиши керак. Мўмин киши катта-кичик нифоққа тегишли ҳар бир нарсадан худди ёниб турган даҳшатли оловдан қўрққандек қўрқиши, унга тушишдан сақланганидек сақланиши лозим. Инсон Аллоҳнинг зикрини тез-тез қилиб турса, қалби юмшайди, мулойим бўлади, ҳис қилиш малакаси ошади. Агар Аллоҳ тез-тез эслаб турилмаса, Қуръон ва шариатдан, дийн таълимотларидан узоқлашилса, инсон қалбини моғор босади, бағри тошга айланади. Унга Аллоҳнинг зикри ҳам, дийний таълимотлар ҳам таъсир қилмайдиган бўлиб қолади. Мўмин банда нифоқ ва унинг аломатларини яхши таниб олиб, улардан доимо четда бўлиш чораларини кўриши лозим. Жумладан, Аллоҳнинг зикридан, Қуръон ва шариатдан, дийн таълимотларидан узоқлашмаслиги керак.\nДўстим ҳезалак экан…\nКимга уйланмоқ керак ва қандай аёл уйланмоққа яхшироқ?\nСоқол ва мўйлаби чиқмаган болаларга қандай муносабатда бўлиш керак?\nАмира исми ҳақида\nОтани ёмон кўриш


The law on citizens' appeals - Official website Authorized Person of the Oliy Majlis of the Republic of Uzbekistan for Human Rights (Ombudsman)\nЎЗБЕКИСТОН РЕСПУБЛИКАСИНИНГ ҚОНУНИ 03.12.2014 й. N ЎРҚ-378\nҚонунчилик палатаси томонидан 2014 йил 29 октябрда қабул қилинган Сенат томонидан 2014 йил 13 ноябрда маъқулланган\n2-боб. Жисмоний ва юридик шахсларнинг мурожаат этиш ҳуқуқларининг кафолатлари (10 - 15-моддалар)\n3-боб. Мурожаатларни бериш ва уларни кўриб чиқиш тартиби (16 - 20-моддалар)\n4-боб. Мурожаатларни кўриб чиқишда жисмоний ва юридик шахсларнинг ҳуқуқлари ҳамда давлат органларининг мажбуриятлари (21 - 24-моддалар)\n5-боб. Якунловчи қоидалар (25 - 31-моддалар)\nЖИСМОНИЙ ВА ЮРИДИК ШАХСЛАРНИНГ МУРОЖААТЛАРИ ТЎҒРИСИДА ҚОНУН\n9 July 2020, 23:17 (GMT+5)


Халқаро мусобақалар ғолиб-спортчиларини ОТМга бепул қабул қиламиз – Президент | Qalampir.uz\nХалқаро мусобақалар ғолиб-спортчиларини ОТМга бепул қабул қиламиз – Президент\nЖамият\t05 Сентябрь 2019 18:06 1720\nСпорт турлари бўйича халқаро мусобақалар ғолиблари Ўзбекистондаги олий таълим муассасаларига бепул қабул қилинади. Бу ҳақда кеча, 4 сентябрь куни Ўзбекистон Республикаси Президенти Шавкат Мирзиёев раислигида ўтган жисмоний тарбия ва спортни ривожлантириш, халқаро мусобақаларга тайёргарликни кучайтириш масалаларига бағишланган видеоселектор йиғилишида сўз борган.\nДавлат раҳбари ушбу йиғилишда 2020 йил Япониянинг Токио шаҳрида ўтказиладиган ёзги Олимпиада ўйинларига тайёргарлик қониқарсиз эканини алоҳида таъкидлаган.\n“Токио Олимпиадасига жуда оз қолди. Бизда бўлган таҳлил, тайёргарлимиз умуман қониқарсиз. Бу мажлисдан хулоса қилиб, ҳар бир ҳудуд, ҳар бир тармоқ, ҳар бир йўналиш бўйича ҳар бир федерация бўйича алоҳида қарор қабул қиламиз. Ҳар бир федерациянинг ўз базаси бўлиши керак. Албатта, федерацияларнинг ҳудудларда таянч базалари бўлмаса, биз айтган натижаларга эришиб бўлмайди”, дейди Мирзиёев.\nШавкат Мирзиёев ўз нутқида давом этаркан, Ўзбекистон Республикаси Жисмоний тарбия ва спорт вазирлиги ҳамда Миллий Олимпия қўмитасининг таклифини қўллаб-қувватлади.\n“Жисмоний тарбия ва спорт вазирлиги ҳам Миллий Олимпия қўмитасининг қўшма тавсияси асосида ҳар бир ОТМга ҳар йили 10 тадан 20 тагача халқаро мусобақа ғолиблари бўлган ёшларни қўшимча квота бўйича бепул ўқишга қабул қилиш тартибини жорий қиламиз.\nУлар фақат спортчи бўлгани учун, шу спорт маҳоратини юқори даражада эгалласа, Президент қарори чиқади, ҳамма олийгоҳда ҳар йили қабул қиламиз. Футбол бўйича, баскетбол бўйича, валейбол бўйича, от спорти бўйича ва ҳоказо, ҳамма олийгоҳларда шундай бўлади. Бутун халқимизга эълон қилишимиз керакки, спортни ривожлантириш стратегик йўналиш. Бу бизнинг Олимпия захирамиз бўлади. Бу болалар эртага ўзининг маҳоратини ошириб, мотивация бўлади ва натижа мутлақо бошқача бўлади”, деган Президент.\nДавлат раҳбари маҳаллий спорт мусобақалари ва Жаҳон чемпионати, Осиё Олимпиадаси Универсиада ўйинлари ғолиб-спортчиларининг ўқитувчи ва мураббийларининг обрў-эътиборини кўтариш, уларга илмий даражалар бериш масаласига ҳам тўхталган.\n“Вилоят ва шаҳар босқичи ғолиб-спортчиларнинг ўқитувчи ва мураббийларига катта ўқитувчи, республика босқичи ғолиб-спортчиларнинг ўқитувчи ва мураббийларига доцент Жаҳон чемпионати, Осиё Олимпиадаси ва Универсиада ўйинлари ғолиб-спортчиларининг ўқитувчи ва мураббийларига профессор илмий унвонини бериш лозим. Бу домлалар учун мотивация”, дейди Президент.\nМОҚ Шавкат Мирзиёев\n21 Сентябрь 14:55 41388\n19 Сентябрь 15:44 23920\n19 Сентябрь 13:59 18711\n20 Сентябрь 11:07 18321